
Intet er varigt uden Omskiftelsen; intet bestandigt uden Døden. Ethvert
Hjærteslag slaar os et Saar, og Livet vilde være en evig Forblødning,
hvis Digtekunsten ikke var. Den byder os, hvad Naturen nægter os: en
gylden Tid, der ikke ruster, et Foraar, der ikke afblomstrer, skyfri
Lykke og evig Ungdom.

Børne. Børne, f. 1786, d. 1837. Citatet af hans »Rede auf Jean Paul«.

Sorte Kjoler, Silkeströmper, alting efter sidste Mode, sirlig Tale, Kys
paa Haanden, - blot et Hjærte i dem boede!

Boede der saa kun en fyrig Kærlighed i dette Hjærte - Nej, de dræber
mig med deres Bavl om löjet Elskovssmærte.

Op paa Bjærgene jeg iler, op iblandt de fromme Hytter, hvor jeg frit
min Aande drager og til Frilufts-Jublen lytter.

Op paa Bjærgene jeg iler, hvor de mörke Graner suse, hvor de stolte
Skyer jage, Fugle synge, Bække bruse.Saa Farvel, I glatte Sale, glatte
Herrer, glatte Fruer! Höjt fra Bjærgets Top jeg roligt med et Smil jer
Færd beskuer.

*

Byen Göttingen, der er berömt for sine Pølser og sit Universitet,
tilhører Kongen af Hannover og rummer 999 Arnesteder, diverse Kirker,
en Fødselsstiftelse, et Observatorium, en Arrest, et Bibliothek og en
Raadstuekælder, hvor Øllet er meget godt. Den forbiﬂydende Bæk hedder
Leine, og der gaar man om Sommeren i Vandet; dette er meget koldt og
paa nogle Steder saa bredt, at Lüder virkelig maatte tage et godt
Tilløb, da han sprang over. Byen selv er skön og tiltaler En mest, naar
man betragter den med Ryggen. Den maa have staaet allerede længe, thi
jeg mindes, at da jeg for fem Aar siden blev immatrikuleret og kort
efter konsilieret der, havde den allerede samme graa, gammelkloge
Udseende og var allerede fuldstændigt indrettet med Vægtere, Pudler,
Dissertationer, Thédansants, Vaskerkoner, Kompendier, stegte Duer,
Velferordener, Promotionskareter, Pibehoveder, Hofraader,
Justitsraader, Relegationsraader, Profarcer og andre Farcer. Der er
endog dem, der paastaa, at Byen er bleven opbygget paa Folkevandringens
Tid, at hver af de tydske Stammer den Gang har efterladt et ubeskaaret
Eksemplar af sine Medlemmer i den, og at det er derfra de stamme, alle
de Vandaler, Frisere, Schwabere, Teutonere, Sachsere, Thüringere o. s.
v., som man endnu den Dag i Dag i Göttingen seer drageomkring oven
Weendegaden, kendelige paa Huernes og Pibekravernes Farver, som ligge i
evigt indbyrdes Slagsmaal paa Rasenmühles, Ritschenkruges og Bovdens
blodige Valpladser, leve under samme Skikke og Sædvaner som paa
Folkevandringens Tid, og som dels styres af deres Daxer, der hedde
Hovedhaner, og dels efter deres ældgamle Lovbog, som hedder Komment og
kunde fortjene en Plads blandt leges barbarorum.

I Almindelighed inddeles Göttingens Indbyggere i Studenter,
Professorer, Filistre og Kvæg, hvilke ﬁre Stænder dog ere intet mindre
end strængt adskilte. Kvæeg(be)standen er den betydeligste. Det vilde
være for vidtløftigt her at opregne Navnene paa alle Studenterne og
alle de ordenlige og ikke ordenlige Professorer; desuden erindrer jeg i
dette Öjeblik ikke alle Studenternavne, og blandt Professorerne er der
mange, som slet ikke have noget Navn endnu. Göttinger Filistrenes Tal
maa være meget stort, saa stort som Sandets eller bedre som Mudderets i
Havet; sandelig, naar jeg om Morgenen saa dem opplantede foran det
akademiske Raads Porte med deres skidne Fjæs og hvide Regninger, kunde
jeg knapt begribe, hvor Gud vilde skabe saa meget Rakkerpak.

Om Byen Göttingen kan man meget bekvemt læse mere utførligt i sammes
Topografi af K. F. H. Marx. Hvorvel jeg nærer de helligste
Forpligtelser overfor Forfatteren, der var min Læge og kun gav mig lidt
Medicin, kan jeg dog ikke give hans Værk min ubetingede Anbefaling, og
jeg maa dadle, at han ikke med tilstrækkelig Strænghed modsiger den
falske Anskuelse, at Göttingerinderne skulde have altfor storeFødder.
Ja, jeg har endog i Aar og Dag beskæftiget mig med en alvorlig
Gendrivelse af denne Opfattelse, jeg har i den Anledning hørt
sammenlignende Anatomi, gjort Ekscerpter af de sjældneste Værker paa
Bibliotheket, Time efter Time studeret forbigaaende Damers Fødder paa
Weendegaden og taler da i den grundlærde Afhandling, hvori Resultaterne
af disse Studier skulle nedlægges, 1) om Fødder i Almindelighed, 2) om
Fødderne hos de gamle, 3) om Elefanternes Fødder, 4) om
Göttingerindernes Fødder, 5) sammenstiller jeg alt, hvad der hidtil er
sagt om disse Fødder i Ullrichs Have, 6) betragter jeg disse Fødder i
deres indbyrdes Sammenhæng og udbreder mig ved samme Lejlighed tillige
om Lægge, Knæ o. s. v., og endelig 7), hvis jeg da kan opdrive Papir i
tilstrækkeligt stort Format, tilföjer jeg endvidere nogle
Illustrationer med Faksimile efter göttingske Damefødder.

Det var endnu meget tidligt, da forlod Göttingen, og den lærde ** laa
sikkert endnu i sin Seng og drömte som sædvanligt, at han gik i en smuk
Have, paa hvis Bede der groede lutter hvide, med Citater beskrevne
Papirstumper, som straalede litligt i Sollyset, og af hvilke han nu og
da plukkede nogle for möjsommeligt at omplante dem i et andet Bed,
medens Nattergalene frydede hans gamle Hjærte med deres sødeste Toner.

Udenfor Weende-Porten mødte jeg to indfødte Skolepurke, af hvilke den
ene sagde til den anden: »Jeg vil slet ikke mere omgaaes Theodor, han
er en Pjalt, for i Gaar vidste han ikke engang, hvad mensa hedder i
Genitiv«. Hvor uhetydelige disse Ord endlyde, maa jeg dog referere dem,
ja, jeg kunde gærne med det samme lade dem skrive paa Porten som
Stadens Motto; thi som de gamle sjunge, saa pibe de unge, og hine Ord
ere ganske betegnende for det höjlærde Georgia Augustas snævre, törre
Visdoms-Hovmod.

Paa Landevejen blæste en frisk Morgenvind, Fuglene sang ret muntert, og
jeg blev ligeledes igen lidt efter lidt frisk og glad til Mode. Saadan
en Vederkvægelse havde jeg nødig. I den sidste Tid havde jeg ikke
vaeret uden for Pandektstalden, romerske Kasuister havde overtrukket
min Aand som med et graat Edderkoppe-Spind, mit Hjærte var ligesom
indeklemt mellem egenkærlige Retssystemers Jærnparagrafer, endnu
ringede det bestandigt for mine Øren med »Tribonian, Justinian,
Hermogenian og Dumrian«. Paa Landevejen begyndte det allerede at blive
livligt. Der kom Mejeripíger dragende forbi, ligeledes Æselsdrivere med
deres graa Plejebörn. Paa den anden Side Weende mødte jeg Hyrden og
Doris. Det er ikke det idylliske Par, som Gessner synger om, men
velbestaltede Universitetspedeller, der have at holde et vaagent Öje
med, at ingen Studenter duellere i Bovden, og at ingen Spekulant af en
Privatdocent indsmugler ny Ideer, hvilke stadig maa ligge nogle Aartier
i Karantæne udenfor Göttingen. Hyrden hilste mig særdeles kollegialt;
thi han er ligesom jeg Forfatter og har ofte omtalt mig i sine
Halvaars-Skrifter, ligesom han desuden ogsaa ofte er optraadt som min
Citant og, naar han ikke har truffet mig hjemme, stedse har været saa
venlig at skrive Citationen med Kridt paa min Dör. Nu og da rullede der
ogsaa et Enspænderkøretöj forbi,fuldtpakket med Studenter, der rejste
bort i Ferien eller for bestandigt. I saadan en Universitetsby er den
en stadig Kommen og Forsvinden, og hvert tredje Aar træffer man der en
ny Generation af Studenter. Det er en evig Menneskeström, hvor den ene
Semesterbølge trænger den anden bort, og hvor kun de gamle Professorer
i denne almindelige Bevægelse blive staaende, urokkelig fast som
Ægyptens Pyramider — kun at der i disse Universitetspyramider ingen
Visdom er gemt.

Fra Myrtelysthusene ved Rauschenwasser saa jeg to haabefulde
Ungersvende komme ridende frem. Et Fruentimmer, som der giver Timer i
den horizontale Filosoﬁ, slog Følge med dem til Landevejen, klaskede
med øvet Haand paa Hestenes magre Skanker, lo höjt, da den ene Rytter
langede hende nogle Galanterier med Pisken sammesteds og skrubbede saa
af ad Bovden til. Men de to Ungersvende jog afsted i Retning af Nörten
og jodlede helt aandrigt og sang helt yndigt den Rossiniske Sang: »Drik
Øl, søde, søde Lise!« Disse Toner kunde jeg endnu længe høre paa
Afstand; men de hulde Sangere tabte jeg snart fuldstændigt af Syne,
saasom de sporede og piskede ganske forfærdeligt paa deres Heste, der i
Grunden syntes at have et tydsk-langsomt Temperament. Ingensteds drives
Hesteﬂaaningen stærkere end i Göttingen, og naar jeg har seet,
hvorledes saadan en sveddryppende, lam Krikke er bleven gennempint af
vore Ryttere fra Rauschenwasser for den Smule Foder, eller maaske endog
har maattet slæbe et helt Vognlæs Studenter, har jeg ogsaa ofte tænkt:
»Aa dit stakkels Dyr, síkkerlig have dine Forfædre ædt forbuden Havre i
Paradis!«I Værtshuset i Nörten traf jeg atter de to Ungersvende. Den
ene sad og spiste Sildesalat, og den anden underholdt sig med den
pergamentgule Pige, Fusia Kanina, ogsaa kaldet Vipstjærten. Han sagde
hende nogle Artigheder, og tilsidst kom de op at slaas. For at lette
min Rejsetaske tog de indpakkede blaa Bukser, som ere meget mærkværdige
i historisk Henseende, ud igen og forærede dem til den lille Opvarter,
som man kalder Kolibri. Den gamle Værtinde, Bussenia, bragte mig
imidlertid noget Smörrebrød og beklagede sig over, at jeg nu besøgte
hende saa sjældent, thi hun holder meget af mig.

Paa den anden Side Nörten stod Solen höjt og straalende paa Himlen. Den
mente det rigtig godt med mig og varmede mit Hoved, saa at alle de
umodne Tanker deri kunde komme til fuld Modenhed. Den kære Værtshus-Sol
i Nordheim er heller ikke at foragte; her tog jeg ind og fandt
Middagsmaden alt færdig. Alle Retterne vare delikat tilberedte og faldt
bedre i min Smag end det usmagelige akademiske Traktement, de ferske,
sejge Stokﬁsk med deres opvarmede Kaal, som serveredes mig i Göttingen.
Efter at have bragt min Mave nogenlunde til Tavshed ﬁk jeg i samme
Værtshus Öje paa en Herre med to Damer, der vare i Begreb med at tage
bort. Denne Herre var ganske grönt klædt, gik endog med grönne Briller,
der kastede et spanskgrönligt Skær paa hans røde Kobbernæse, og saa ud,
som Kong Nehukadnezar maa have seet ud i sine senere Aar, da han i
Følge Sagnet ligesom et Skovens Dyr ikke spiste andet end Salat. Den
grönne anmodede mig om at anbefaleham et Hotel i Göttingen, og jeg
tilraadede ham at spörge den förste den bedste Student der om Hotel de
Brühbach. Den ene Dame var hans Fru Gemalinde, en temmelig stor og
vidtløftig Dame med et rødt Kvadratmile-Ansigt med Gruber i Kinderne,
der saa ud som Spyttebakker til Brug for Kærlighedsguder, en poset
hængende Dobbeltbage, som syntes at være en slet Fortsættelse af
Ansigtet, og en höjtopstablet Barm, der med sine Omgivelser af stive
Kniplinger og mangetakkede festonnerede Kravet var saa godt som gaerdet
af Taarne og Bastioner og lignede en Fæstning, som vist ligesaa lidt
som hine andre Fæstninger, Filip af Macedonien taler om, vilde kunne
modstaa et med Guld bepakket Æsel. Den anden Dame, hendes Fru Søster,
dannede en fuldstændig Modsætning til den nys beskrevne. Hvis
förstnævnte nedstammede fra Faraos fede Køer, saa nedstammede
sidstnævnte fra de magre. Ansigtet var ikke andet end en Mund mellem
Ørene, Brystet trøstesløst øde som Lüneburger-Hede, og hele den udkogte
Skikkelse lignede nærmest et gratis Spisebord for fattige Theologer.
Begge Damerne spurgte mig samtidig, om der nu ogsaa boede ordenlige
Folk i Hotel de Brühbach. Dette bekræftede jeg med god Samvittighed, og
da det dejlige Trekløver tog afsted, hilste jeg endnu en Gang fra
Vinduet af. Værten i Solen grinede helt polisk og syntes at vide god
Besked om, at Studenterne i Göttingen kalde Arresten Hotel de Brühbach.

Hinsides Nordheim bliver der allerede bakket, og hist og her fremtræde
smukke Höjdedrag. Paa Vejen mødte jeg for Störstedelen Kræmmere, der
drog tilBrunsviger Marked, og desuden en Sværm Kvindfolk, der hver bar
en stor med hvidt Lærred overtrukken Beholder, naesten saa höj som et
Hus, paa Ryggen. Deri sad alle Slags indfangede Sangfugle, som pippede
og kvidrede i ét væk, mens deres kvindelige Dragere trippede lystigt
afsted og sludrede. Mig forekom det helt grinagtigt, som den ene Fugl
bærer den anden til Torvs.

Det var bælmörk Nat, da jeg kom til Osterode. Jeg havde ingen Appetit
til Maden og gik straks til Sengs. Jeg var træt som et Bæst og sov som
en Gud. I Drömme kom jeg atter tilbage til Göttingen, nemlig ind paa
det derværende Bibliothek. Jeg stod i et Hjörne af det juridiske
Auditorium, gennemstøvede gamle Dissertationer og fordybede mig i
Læsning, og da jeg var færdig, blev jeg til min Forundring var, at det
var Nat, og at Salen var oplyst af nedhængende Krystal-Lysekroner.
Kirkeklokken i Nærheden slog i samme Öjeblik tolv, Dören aabnedes
langsomt, og ind traadte en stolt, kæmpehöj Kvindeskikkelse, ærbødigt
ledsaget af det juridiske Fakultets Medlemmer og Tilhængere. Sköndt
Kæmpekvinden alt var temmelig til Aars, bar hun dog i sit Aasyn den
strænge Skönheds Træk, ethvert af hendes Blikke røbede Titankvinden,
den mægtige Themis, Sværd og Vægtskaal bar hun skødesløst sammenlagt i
den ene Haand, i den anden bar hun en Pergamentrulle, to unge Doctores
juris bar Slæbet paa hendes graafalmede Klædebon, ved hendes höjre Side
hoppede Hannovers Lykurg, den tynde Hofraad Rustikus, vindigt frem og
tilbage og ramsede op af sit ny Lovudkast; ved hendes venstre
Sidehumpede helt galant og gemytligt hendes Cavaliere servente,
Gehejme-Justitsraad Cujacius og rev uafbrudt juridiske Brandere af sig
og lo selv saa hjærteligt ad dem, at endog den alvorlige Gudinde flere
Gange böjede sig ned til ham, slog ham med sin store Pergamentrulle paa
Skulderen og hviskede venligt: »Din lille Gavstrik, som beskærer
Træerne ovenfra nedefter!« Enhver af de øvrige Herrer traadte ligeledes
nærmere og havde en Bemærkning eller et Grin at föje til, maaske ogsaa
et nyt udspekuleret bitte System eller en bitte Hypothese eller
lignende Misfoster af sit eget bitte Hoved. Gennem den aabentstaaende
Dör traadte ogsaa flere fremmede Herrer ind, der gav tilkende som de
andre store Mænd af den herlige Orden, for Störsteparten kantede og
luskende Fyre, som straks gav sig til med bred Selvtilfredshed at
definere og distingvere væk og disputere om enhver Töddel i en Titel af
Pandekterne. Og der kom stadig ny Skikkelser ind, gamle retslærde
forældede Dragter, med hvide Allongeparykker og forlængst glemte
Ansigter og saare forbavsede over, at man ikke tog noget synderligt
Hensyn til dem, det henrundne Aarhundredes store Berömtheder; og de gav
nu paa deres Vis deres Stemme med i den almindelige Sladren og Skrigen
og Skraalen, der som Brændingen i Havet stadig höjere og mere forvirret
ombruste den höje Gudinde, indtil hun tabte Taalmodigheden og i en
Tone, som røbede den frygteligste Kæmpesmærte, pludselig udraabte:
»Stille! stille! Jeg hører den dyrebare Prometheus’s Røst, haanske
Magthavere og stumme Voldsmænd smedde den uskyldige til Marterklippen,
og al edersÆvl og Kævl kan ikke dulme hans Saar og bryde hans Lænker!«
Saaledes raabte Gudinden, og der styrtede Taarefosse ud af hendes Öjne,
hele Forsamlingen hylede som greben af Dødsangst, det knagede i Salens
Loft, Bøgerne ramlede ned fra deres Hylder, forgæve traadte den gamle
Münchhausen frem af sin Ramme for at paabyde Stilhed, den skærende Larm
blev vildere og vildere, og ud fra dette pinefulde Galehusspektakel
reddede jeg mig ind i den historiske Sal og hen til det Fristed, hvor
den belvederiske Apollos og den medicæiske Venus’s hellige
Billedstøttor staa ved Siden af hinanden, og jeg styrtede ned for
Skönhedsgudindens Fødder, i hendes Beskuelse glemte jeg alt det
rundtossede Virvar, jeg var sluppen fra, mine Öjne indsugede henrykt
hendes höjlovede Legemes Symmetri og evige Ynde, en græsk Fred
gennemströmmede min Sjæl, og over mit Hoved udgød Føbus Apollo som en
himmelsk Velsignelse sine lifligste Lyramelodier.

Idet jeg vaagnede, hørte jeg endnu bestandigt en indsmigrende Klang.
Hjordene drog ud paa Engen, og det var deres Klokker, der ringede. Den
kære, gyldne Sol skinnede ind gennem Vinduet og belyste Skilderierne
paa Væggene i Værelset. Der var Billeder fra Frihedskrigen med tro
Fremstillinger af, hvorlunde vi alle den Gang vare Helte, og fremdeles
Henrettelsesscener fra Revolutionstiden, saasom Ludvig 16. paa
Skafottet og lignende Hovedafskærerier. som man vanskeligt kan se paa
uden at takke sin Gud, at man ligger roligt i sin Seng og drikker god
Kaffe og endnuhar sit Hoved siddende saa rart komfortabelt paa
Skuldrene.

Efter at have drukket Kaffe, klædt mig paa, læst Indskrifterne paa
Vinduesruderne og berigtiget alt i Værtshuset, forlod jeg Osterode.

Denne By har saa og saa mange Huse, diverse Indbyggere, hvoriblandt
ogsaa flere Sjæle, som man kan læse nöjere efter i Gottschalks
»Lommebog for Harzrejsende.« Förend jeg slog ind paa Landevejen, besteg
jeg Ruinerne af den ældgamle Osterode Borg. Nu er der ikke mere af dem
tilbage end det halve af et stort Taarn med tykke Mure og ligesom
angrebet af Kræft. Vejen til Klausthal førte mig igen op ad Bakke, og
fra et af de förste Höjdepunkter skuede jeg endnu en Gang ned i Dalen,
hvor Osterode med sine røde Tage kigger frem af de grönne Granskove som
en Mosrose. Solen kastede et rent, tiltalende Lys derover. Herfra seer
man den imponerende Bagside af den endnu staaende Halvdel af Taarnet.

Der ligger mange ﬂere Borgruiner i denne Egn. Hardenberg ved Nörten er
den smukkeste. Selv om man, som sig hør og bör, har Hjærtet paa
venstre, den liberale Side, kan man dog ikke værge sig mod enhver
elegisk Følelse ved Synet af de Klippereder, hvor hine priviligerede
Rovfugle holdt til, som ikke lod andet end deres stærke Appetit gaa i
Arv til deres svagelige Efterkommere. Og saaledes gik det mig ogsaa
denne Morgenstund. Mit Humør var lidt efter lidt tøet op, efterhaanden
som jeg fjærnede mig fra Göttingen, jeg blev atter romantisk som i
gamle Dage, og under min Vandring digtede jeg følgende Sang:Løft jer,
gamle Drömmesyner! Hjærte, luk dig op paa Klem! Fryd og Vemods varme
Taarer, underfuldt de strömme frem.

Gennem Skoven vil jeg strejfe, der hvor Kilden risler blødt, hvor de
stolte Hjorte spanke, og hvor Droslen synger sødt.

Op paa Bjærgene jeg iler, mod den bratte Klippetop. hvor den lyse Sol
bestraaler Borgruinens mörke Krop.

Sætter dér mig ganske stille, maner gamle Tider frem, gamle, stolte
Herreslægter, Herlighed, som sank i Glem.

Græs nu dækker over Sporet af saa mangen farlig Dans, hvor de bedstes
Overvinder smyktes stolt med Sejrens Krans.

Vedbend snor sig om Balkonen, hvor den skönne Dame stod, som med Öjet
tvang den stolte Sejerherre for sin Fod.

Sejrens Helt og dens Heltinde holdt dog ej mod Døden Stand, — med sin
Le han alt besejrer, denne törre Riddersmand.Efter at have tilbagelagt
en Strækning traf jeg sammen med en rejsende Haandværkssvend, der kom
fra Brunsvig og meddelte mig som et lokalt Rygte dérfra, at den unge
Hertug paa Vejen til det forjættede Land var bleven taget til Fange af
Tyrkerne og kun kunde komme løs mod store Løsepenge. Hertugens store
Rejse har vel foranlediget dette Sagn. Folket er endnu bestandigt i
Besiddelse af den eventyrlige Tankegang, der lægges saa könt for Dagen
i dets »Hertug Ernst«. Meddeleren af den nævnte Nyhed var en
Skræddersvend, et net lille ungt Menneske, saa tynd, at Stjærnerne
kunde skinne igennem ham ligesom igennem Ossians Taagenander, og i det
hele en folkelig-barok Blanding af Lune og Melankoli. Dette ytrede sig
navnlig i den pudsigt-rørende Maade, hvorpaa han sang den forunderlige
Folkevise »En gammel Skarnbasse, sum, sum.« Det er et könt Træk hos os
Tydskere: Ingen er saa forrykt, at han ikke skulde kunne finde
Forstaaelse hos en endnu mere forrykt. Kun en Tydsker kan føle denne
Sang med og le eller græde sig itu over den. Jeg bemærkede ogsaa her,
hvor dybt det Goethe’ske Ord er trængt ind i Folkets Liv. Min tynde
Ledsager trallede nemlig ogsaa af og til for sig selv: »Munter og
sorgfuld, Tanker er fri.« En saadan Tekstforvanskning er ikke sjælden
blandt Folket. Han sang ogsaa en Sang, hvori »Lotte sörger ved sin
Werthers Grav«. Skrædderen blev til bare Sentimentalitet ved Ordene:
»Ensom græder jeg ved Blommebeddet, hvor den sene Maane saa os tidt!
Sorgfuld vanker jeg, hvor vi har siddet, hullet ind af Kildens Rislen
blidt«. Men straks efterslog han over i en lystig Tone og fortalte mig:
»Vi har netop en Preusser i Herberget i Kassel, som digter den Slags
Sange selv; han kan ikke sy et ærligt Sting; har han en Skilling i
Lommen, saa har han ogsaa for to Skilling Törst, og naar han er fuld,
antager han Himlen for en blaa Tröje og græder som en Tagrende og
synger en Sang med den dobbelte Poesi!« Jeg ønskede at faa det sidste
Udtryk nærmere forklaret, men min Skræderlil hoppede frem og tilbage
paa sine Ziegenhainer-Ben og raabte i ét vaek: »Den dobbelte Poesi er
den dobbelte Poesi!« Endelig ﬁk jeg ud af ham, at han tænkte paa
dobbelt rimede Digte, navnlig Stanzer. — Imidlertid var Ridderen af
Naalen bleven meget træt paa Grund af den megen Bevægelse og Modvind.
Han gjorde ganske vist endnu nogle större Anstalter til at gaa og
bramarbaserede: »Nu vil jeg tage Vejen mellem mine Ben!« Men snart
begyndte han at klage over, at han havde gaaet Huden af sine Fødder, og
at Verden var altfor vidtløftíg, og endelig lod han sig synke ganske
sagte ned ved en Træstamme, bevægede sit fine lille Hoved som en
melankolsk Lammehale og udbrød med et vemodigt Smil: »Nu er jeg arme
elendige Rakkerpukkel nok igen udaset!«

Her blev Bjærgene endnu stejlere, Granskovene bølgede nedenfor som et
grönt Hav, og paa den blaa Himmel foroven sejlede de hvide Skyer.
Egnens Vildhed var ligesom tæmmet ved dens Enhed og Simpelhed. Som en
god Digter holder Naturen ikke af bratte Overgange. Hvor fantastisk
Skyerne end tidt synes formede, bære de dog en hvid eller i detmindste
en mild, med den blaa Himmel og den grönne Jord harmonisk stemmende
Kolorit, saa at alle Farverne i et Landskab smelte sammen som sagte
Musik, og enhver Beskuelse af Naturen virker beroligende paa Nerverne
og dulmende paa Sindet. — Salig Hoffmann vilde have malet Skyerne med
spraglede Farver. — Netop som en stor Digter forstaar Naturen at
frembringe de störste Virkninger med de simpleste Midler. Dér er kun én
Sol, Træer, Blomster, Vand Og Kærlighed. Ganske vist, — dersom det
sidste mangler i Beskuerens Hjærte, saa frembyder det hele maaske et
daarligt Skue, og Solen har da blot saa og saa mange Mil i Gennemsnit,
og Træerne ere gode til Brændsel, og Blomsterne inddeles efter
Støvdragere, og Vandet er vaadt.

En lille Dreng, der samlede Kviste i Skoven til sin syge Onkel, viste
mig Landsbyen Lerrbach, hvis Smaahytter med de graa Tage strække sig
gennem Dalen i over en halv Mils Længde. »Dér«, sagde han, »boer der
dumme Kretinere og hvide Negere,« — med den sidste Benævnelse betegnes
blandt Folket Albinoerne. Den lille Dreng stod i en ret ejendommelig
Forstaaelse med Træerne; han hilste dem som gamle bekendte, og de
syntes susende at besvare hans Hilsen. Han ﬂöjtede som en Sisken, de
andre Fugles Kvidren lød til Svar rundt omkring, og för jeg saa mig
for, var hun sprungen afsted ind i Skovtykningen med sine bare Fødder
og sit Risbundt. Börnene, tænkte jeg, ere yngre end vi, kunne endnu
erindre, hvordan de ligeledes have været Træer eller Fugle, og ere
altsaa endnu i Stand til at forstaa disse; en andener derimod allerede
for gammel og har for mange Sorger, for megen Jurisprudens og for mange
daarlige Vers i Hovedet. Den Tid, da det var anderledes, traadte paa ny
ganske levende frem for min Erindring, da jeg kom ind i Klausthal. Til
denne nette lille Bjærgby, som man ikke ser, för man staar lige op ad
ad den, naaede jeg lige, som Klokken slog tolv, og Börnene jublende
strömmede ud fra Skolen. De søde Drenge, der næsten alle havde røde
Kinder, blaa Öjne og hörgult Haar, hoppede og jodlede og vakte hos mig
vemodig-glade Erindringer om, hvorledes jeg selv engang som lille Purk
skulde sidde ganske stille hele den dejlige Formiddag paa en Træbænk i
en skummel katholsk Klosterskole i Düsseldorf og maatte udstaa saa
meget Latin, saa mange Prygl og saa megen Geograﬁ, og saa ligeledes
sang og jublede i vilden Sky, naar den gamle Franciskanerklokke endelig
slog tolv. Börnene kunde se paa min Rejsetaske, at jeg var fremmed, og
hilste mig rigtig gæstfrit. En af Drengene fortalte mig, at de lige
havde haft Religion, og viste mig den kongelig hannoveranske
Katekismus, hvorefter man krydsforhører dem i Kristendom. Denne lille
Bog var meget slet trykt, og jeg frygter for, at Troslærdommene
allerede derved straks göre et uheldigt klatpapiragtigt Indtryk paa
Börnenes Sind; og ligeledes løb det mig koldt ned ad Ryggen, fordi den
lille Tabel, der jo dog i betænkelig Grad kolliderer med den hellige
Treenighedslære, er aftrykt i selve Katekismen, ja paa dens sidste
Blad, og Börnene derved allerede tidlig kunne forledes til syndige
Tvivl. Nej saa er vi langt klogere i det preussiske, og i vorIver for
at omvende de Folk, der forstaa sig saa godt paa Regning, vogte vi os
vel for at lade den lille Tabel aftrykke bag i Katekismen.

I »Kronen« i Klausthal spiste jeg til Middag. Jeg ﬁk foraarsgrön
Kørvelsuppe, violblaa Kaal, en Kalvesteg saa stor som Chimborasso en
miniature, saa og en Slags rögede Sild, der kaldes Bückinger efter
deres Opfinder, Wilhelm Bücking, som døde 1447 og for nævnte
Opfindelses Skyld blev benaadet af Karl 5. derved, at denne anno 1556
rejste fra Middelburg til Bievlied i Zeeland blot for der at se den
store Mands Grav. Hvor herligt smager dog en saadan Ret, naar man
kender de historiske Anmærkninger dertil og fortærer den selv. Kun
Kaffen efter Bordet blev ødelagt for mig, idet et ungt Menneske satte
sig hen til mig for at passiare og skvaldrede saa forfærdeligt op, at
Mælken paa Bordet blev sur. Han var en ung Handelsrejsende med
femogtyve spraglede Veste og ligesaa mange Guld-Signeter, Ringe,
Brystnaale o. s. v. Han lignede en Abekat, der har trukket en rød Tröje
paa og nu siger til sig selv: Klæderne skabe Mennesket. Han kunde en
hel Mængde Gaader udenad og tillige en Masse Anekdoter, som han stadig
anbragte paa det Sted, hvor de passede mindst. Han spurgte mig om nyt
fra Göttingen, og jeg fortalte ham: at för jeg tog bort derfra, var der
udgaaet et Dekret fra det akademiske Senat, hvori det under en Mulkt af
tre Daler var forbudt at skære Hundenes Haler af, idet gale Hunde
nemlig i Hundedagene bære Halen mellem Benene, og man derved skælner
dem fra de ikke gale, hvad jo ikke lod sig göre, hvis de slet ingen
Halehavde. — Efter Bordet begav jeg mig paa Vej for at besøge Gruberne,
Sølvsmelterierne og Mønten.

I Sølvsmelterierne lykkedes det mig ikke at gribe Sølvblinket — min
sædvanlige Skæbne. I Mønten traf jeg det dog bedre, og der kunde jeg se
paa, hvordan Pengene laves. Men videre har jeg ganske vist heller
aldrig kunnet bringe det. Ved saadanne Lejligheder har jeg altid
maattet spille Tilskuerens Rolle, og jeg tror, at hvis der engang
regnede Dalere ned fra Himlen, vilde jeg blot faa Huller i Hovedet,
hvorimod Israels Börn gladelig vilde indsamle den sølverne Manna. Med
en komisk Blanding af Ærefrygt og Rørelse betragtede jeg de nyfødte,
blanke Dalere, tog en, der kom lige fra Prægestokken, i Haanden og
sagde til den: »Unge Daler! hvilken Skæbne venter ikke dig! hvor meget
godt og hvor meget ondt vil du ikke stifte! hvor vil du ikke skærme
Lasten og beklikke Dyden! hvor vil du ikke blive elsket og saa atter
forbandet! hvor vil du ikke fremme Fraadseri, Kobleri, Lögn og Mord!
hvor vil du ikke vanke rastløst omkring i Aarhundreder gennem rene og
skidne Hænder, indtil du endelig skyldbetynget og af Synden træt skal
forsamles med dine i Skødet paa Abraham, der smelter dig om og lutrer
dig og omformer dig til en ny og bedre Væren, ja maaske til en uskyldig
Theske, hvormed engang min egen Sönnesönssönnesön rører om i sin kære
Vælling.

Nedfarten i de to vigtigste Gruber i Klausthal, »Dorothea« og
»Karoline«, fandt jeg meget interessant og maa fortælle udførligt
derom.

En halv Mils Vej fra Byen kommer man til to store sortagtige Bygninger.
Der bliver man straks modtagetaf Bjærgmændene. De gaa med mörke,
sædvanlig staalblaa, vide og lange Bluser, Bukser af lignende Farve, et
bagtil bundet Skødeskind og smaa grönne Filthatte uden Spor af Skygge
som afkortede Kegler. Den besøgende faar ligeledes en saadan Dragt paa,
blot uden Skødeskind, og en Bjærgmand, en Opsynsmænd fører En efter at
have tændt sin Grubelygte hen til en mörk Aabning, der ser ud som et
Skorstenshul, stiger ned til Brystet, giver Regler for, hvordeles man
skal holde sig fast ved Stigerne, og anmoder En om at følge ham uden
Frygt. Sagen er i sig selv intet mindre end farlig, men man tror det i
Begyndelsen ikke, hvis man slet intet Begreb har om Bjærgværksvæsenet.
Det at man maa klæde sig af og iføre sig en mörk Forbryderdragt, giver
straks en ejendommelig Fornemmelse. Og nu skal man klatre ned paa alle
fire, og det mörke Hul er saa mörkt, og Gud maa vide, hvor lang den
Stige vel er. Men snart mærker man dog, at det ikke er én eneste Stige,
der fører ned i den sorte Evighed men ﬂere paa 15 til 20 Trin hver, og
som hver føre ned til et lille Brædt, hvorpaa man kan staa, og hvori
der atter er et nyt Hul, som fører ned til en ny Stige. Jeg var först
steget ned i Karolina. Det er den smudsigste og kedeligste Karolina,
jeg nogensinde har lært at kende. Stigetrinene ere fugtig snavsede. Og
man gaar nedefter fra den ene Stige til den anden, og Opsynsmanden
foran, og han forsikrer stadig, at det slet ikke er farligt, og at man
blot maa holde sig godt fast med Hænderne til Trinene og ikke se efter
sine Fødder og ikke blive svimmel og for Guds Skyld ikke træde paa
Sidebrættet, hvor nu det snurrendeTøndereb er paa Vejen opefter, og
hvor for fjorten Dage siden et uforsigtigt Menneske er styrtet ned og
uheldigvis har brækket Halsen. Nedenunder er der en forvirret Brusen og
Summen, man støder bestandig mod Bjælker og Reb, der ere i Bevægelse
for at hisse Tønder med udhugget Malm eller det Vand, der er sivet frem
i Gruben, op. Undertiden kommer man ogsaa ind i udhuggede Gange, der
kaldes Stoller, hvor man seer Malmet vokse, og hvor den ensomme
Bjærgmand sidder hele Dagen og möjsommelig hugger Malmstykkerne ud af
Væggen med sin Hammer. Ned i de allernederste Dybder, hvor man efter
nogles Paastand kan begynde at høre Folkene i Amerika raabe Hurra for
Lafayette, kom jeg ikke; og mellem os sagt forekom det mig allerede
dybt nok der, hvor jeg kom til: der var en evig Susen og Brusen,
uhyggelig Maskinlarm, underjordisk Kilderislen, Vanddryp rundt omkring
og kvalmende Dunster fra Jorden, mens Grubelygternes usikre Skin ud i
den ensomme Nat blev blegere og blegere. Det var virkelig bedøvende,
jeg havde ondt ved at faa Vejret, og kun med Besvær kunde jeg holde mig
til de slibrige Stigetrin. Jeg følte ikke Spor af den saakaldte Angst,
men jeg kom underligt nok dernede i Tanker om, at jeg i Fjor omtrent
ved samme Tid havde oplevet en Storm paa Nordsøen, og nu syntes jeg, at
det dog egenlig er en ret gemytlig og beroligende Fornemmelse, naar
Skibet gynger op og ned, naar Vindene udsende deres Trompetstød,
Skibsfolkenes muntre Stöjen lyder ind imellem, og alt gennemruskes af
Guds dejlige, fri og friske Luft. Ja, Luft! — Snappende efter Luft steg
jeg atter nogleSnese Stiger til Vejrs, og min Grubebetjent førte mig
gennem en smal og meget lang, gennem Bjærget hugget Gang til Gruben
Dorothea. Her er der friskere og mere luftigt, og Stigerne renere men
ogsaa længere og stejlere end i Karolina. Her kom jeg ogsaa til at
befinde mig bedre, navnlig da jeg atter fik Öje paa Spor af levende
Mennesker. I Dybet viste der sig nemlig bevægelige Lysglimt; Bjærgmænd
med deres Grubelygter kom lidt efter lidt opad, idet de hilste
»Lykkelig Opfart!« og steg forbi os under samme Genhilsen fra vor Side;
og det var, ligesom jeg mødte en venskabelig beroligende og dog
samtidig pinagtig gaadefuld Erindring i det dybsindig klare Blik fra de
fromt alvorlige, noget blege Ansigter, som Grubens Lys meddelte en
underlig Belysning, hos de unge og gamle Mænd, der havde arbejdet hele
Dagen i deres mörke og ensomme Bjærgskakter og nu længtes op til det
kære Dagslys og Koners og Börns Öjne.

Min Cicerone selv var en grundskikkelig, pudeltro tydsk Natur. Med
indre Glæde viste han mig det Sted, hvor Hertugen af Cambridge spiste
med hele sit Følge, den Gang han besøgte Gruben, og hvor endnu det
lange Træ-Spisebord staar og den store Metalstol, som Hertugen sad paa.
Den skal blive staaende til evig Amindelse, sagde den gode Bjaergmand,
og med Liv fortalte han, hvor mange Festligheder der den Gang fandt
Sted, hvorledes hele Stollen havde været pyntet med Lys, Blomster og
Løvværk, hvorledes en ung Bjærgmand havde sunget og spillet Zither,
hvorledes den rare, fornöjede, tykke Hertug havde tömt saare mange
Skaaler, og hvor mangeBjærgmænd, den talende i Særdeleshed, der gærne
vilde lade sig slaa ihjel for den rare, tykke Hertug og hele Huset
Hannover. — Jeg bliver inderlig rørt, hver Gang jeg seer, hvordan denne
Loyalitetsfølelse udtaler sig i sit simple Natursprog. Det er saa skön
en Følelse! Og det er en i Sandhed saa tydsk Følelse! Andre Folk ere
maaske mere slebne og vittige og morsomme; men intet Folk er saa
trofast som det trofaste tydske. Vidste jeg ikke, at Troskab er saa
gammel som Verden, saa vilde jeg tro, at et tydsk Hjærte havde opfundet
den! Den tydske Troskab! Det er ingen moderne Adressefloskel. Ved eders
Hoffer, I tydske Fyrster, burde man synge og atter synge Sangen om den
trofaste Eckart og den onde Burgunder, som lod hans elskede Börn dræbe
og derefter endda fandt ham stadig lige trofast. I har det mest
trofaste Folk og tager fejl, naar I tror, at den gamle, fornuftige og
tro Hund pludselig er bleven gal og snapper efter eders salvede Lægge.

Ligesom den tydske Trofasthed havde nu det lille Grubelys først os
stille og sikkert og uden megen Viften gennem Skakternes og Stollernes
Labyrinth; vi steg frem af Bjærgets mugne Nat, Sollyset straalede —
Lykkelig Opfart!

De ﬂeste af Bjærgarbejderne bo i Klausthal og den dermed forbundne
lille Bjærgby Zellerfeld. Jeg besøgte flere af disse vakre Mennesker,
besaa deres lille Husholdning, hørte deres egne Sange, som de ledsagede
ganske könt paa deres Yndlingsinstrument, Zitheren, lod dem fortælle
mig gamle Bjærgsagn og ligeledes fremsige de Bönner, de pleje at bede
iFællesskab, för de stige ned i den mörke Skakt, og mangen god Bön har
jeg bedet med. Der var endog en gammel Opsynsmand, der mente, at jeg
skulde blive Bjærgmand og slaa mig ned hos dem; men da jeg alligevel
tog Afsked, medgav han mig en Hilsen til sin Broder, der boede i
Nærheden af Goslar, og mange Kys til sin kære Broderdatter.

Hvor roligt stillestaaende disse Menneskers Liv end tager sig ud, er
det dog et sandt, virkelig levet Liv. Den ældgamle, rystende Kvinde,
der sad bag Ovnen lige overfor det store Skab, har maaske alt siddet
der i et kvart Aarhundrede, og hendes Tanker og Følelser ere sikkert
inderlig knyttede til alle Ovnens Hjörner og alle Skabets Snirkler. Og
Skabet og Ovnen blive levende, thi et Menneske har indblæst dem en Del
af sin Sjæl.

Kun ved et saadant Anskuelsesliv, ved »Umiddelbarheden« opstod det
tydske Eventyr, hvis Ejendommelighed bestaar i, at det ikke blot er Dyr
og Planter, men ogsaa tilsyneladende ganske livløse Genstande, der tale
og handle. For det tænksomme og troskyldige Folk i deres simple Bjærg-
eller Skovhytters ensomme Fred aabenbarede disse Genstandes indre Liv
sig, de antog Karakteren af Lovbundethed og Konsekvens, en elskværdig
Blanding af fantastisk Lune og ren menneskelig Følelse; og saaledes se
vi i Eventyret, paa én Gang som noget vidunderligt og dog som noget,
der forstaar sig af sig selv, hvorledes Synaal og Knappenaal komme ud
fra Skrædderherberget og fare vild i Mörket; Halmstraa og Kul vil sætte
over Bækken og forulykke; Skovl og Kost staa paaTrappen og skændes og
slaas; Spejlet viser paa Forlangende den skönneste Kvindes Billed;
endog Bloddraaberne begynde at tale, den bekymrede Medynks bange,
utydelige Ord. — Af samme Grund er vort Liv i Barndommen saa uendelig
betydningsfuldt, i den Tid er alt os lige vigtigt, alt høre vi, alt se
vi, alle vore Indtryk ere sideordnede, mens vi senere hen blive os vort
Maal mere bevidste, beskæftige os mere udelukkende med Enkeltheder,
möjsommelig tilbytte os Bogdeﬁnitionernes Papirpenge for Anskuelsens
rene Guld og vinde i Livsbredde, hvad vi tabe i Livsdybde. Nu er vi
voksne, fornemme Folk; vi skifte ofte Bopæl, Pigen rydder hver Dag op
og flytter efter Forgodtbefindende om paa Møblerne, som kun interessere
os saa lidt, da de enten ere ny eller i Dag tilhøre Hans, i Morgen
Isak; selv vore Klæder vedblive at være fremmede for os, vi veed næppe,
hvor mange Knapper der er i den Frakke, som vi netop bære paa Kroppen;
vi skifte jo Klædningsstykker saa ofte som muligt, intet af dem bevarer
Forbindelsen med vor indre og ydre Historie; næppe nok formaa vi at
erindre, hvorledes den brune Vest saa ud, som engang paadrog os saa
megen Latter, og paa hvis brune Striber dog den Elskedes Haand hvilede
saa sødt!

Den gamle Kone, der sad lige overfor Skabet, bag Ovnen, bar en
blomstret Kjole af gammeldags Töj, hendes afdøde Moders Brudekjole.
Hendes Sönnesönssön, en som Bjærgmand klædt Dreng med lyst Haar og
spillende Öjne, sad ved hendes Fødder og talte Blomsterne i hendes
Kjole, og hun har vel nok fortalt ham mange Historier om denne Kjole,
mange alvorlige,könne Historier, som Drengen sikkert ikke glemmer saa
snart, som end mangen en Gang ville foresvæve ham, naar han snart som
voksen Mand arbejder ensomt i Karolinas bælmörke Stoller, og som han
maaske igen fortæller, naar hans rare Bestemoder for længe siden er
død, og han selv sidder i sine Börnebörns Kreds som en sølvhaaret,
udlevet Olding, lige overfor Skabet, bagved Ovnen.

Jeg blev ogsaa Natten over i Kronen, hvor imidlertid ogsaa Hofraad B.
fra Göttingen var ankommen. Jeg havde den Fornöjelse at göre den gamle
min Opvartning. Da jeg skrev mit Navn i Fremmedbogen og bladede i den
for juli Maaned, traf jeg ogsaa paa det udmærkede Navn Adalbert von
Chamisso, den udødelige Schlemihls Biograf. Værten meddelte mig, at
denne Herre var ankommen i et ubeskrivelig slet Vejr og atter afrejst i
et lige saa slet Vejr.

Næste Morgen maatte jeg endnu en Gang lette min Rejsetaske, det
nedpakkede Par Stövler kastede jeg over Bord, og jeg opløftede mine
Fødder og gik ad Goslar til. Jeg kom til Goslar uden at vide hvorledes.
Kun saameget erindrer jeg mig: jeg slentrede atter op ad Bakke og ned
ad Bakke, skuede ned i mangen smuk Engdal; sølverne Vande bruste,
dejlige Skovfugle kvidrede, Kvægets Klokker ringede, Træernes mange
Nuancer af Grönt blev forgyldt af den prægtige Sols Straaler, og
oventil var Himlens blaa Silkeloft saa gennemsigtigt, at man kunde se
dybt ind lige i det allerhelligste, hvor Englene sidde for Guds Fødder
og studere Generalbas i hans Ansigtstræk. Men jeg levede endnu i den
foregaaende Nats Dröm, som jeg ikkekunde jage ud af min Sjæl. Det var
den gamle Historie om, hvorlunde en Ridder stiger ned i en dyb Brønd,
paa hvis Bund den skönneste Prinsesse er tryllet ind i en dødlignende
magisk Sövn. Jeg var selv Ridderen, og Brønden var den mörke Grube ved
Klausthal, og pludselig viste der sig en hel Mængde Lys, og fra alle
Sideaabninger styrtede de paapasselige Dværge frem og skar vrede
Ansigter, huggede efter mig med deres korte Sværd, blæste skingrende i
deres Horn, saa at der kom flere og flere ilende til, og deres brede
Hoveder rokkede forfærdeligt. Som jeg gav mig til at slaa løs paa
disse, og Blodet flød, mærkede jeg först, at det var de rødblomstrede,
langskæggede Tidselhoveder, som jeg Dagen i Forvejen havde svippet af
med min Stok ved Landevejen. Saa var de ogsaa med det samme alle jagne
paa Flugt, og jeg kom ind i en lys og prægtig Sal; midt i den stod mit
Hjærtes elskede indhyllet i et hvidt Slør og stiv og ubevaegelig som en
Statue, og jeg kyssede hende paa Munden, og ved den levende Gud! jeg
følte hendes Sjæls fortryllende Aande og hendes elskelige Læbers søde
Skælven. Det var, som hørte jeg, hvorledes Gud raabte: »Det vorde Lys!«
blændende skød en Straale af det evige Lys ned; men i samme Öjeblik
blev det Nat igjen, og alt løb kaotisk sammen til et vildt og øde Hav.
Et vildt og øde Hav! hen over det opførte Vand jog de dødes Genfærd
forfærdede afsted, deres hvide Ligskjorter ﬂagrede for Vinden, og
bagefter løb en spraglet Harlekin og hidsede dem med Piskesmæld, og jeg
selv var Harlekin -- og pludselig strakte Havuhyrerne deres
vanskabteHoveder op af de mörke Bølger og rakte ud efter mig med
udspilede Kløer, og af Forfærdelse vaagnede jeg.

Hvor de allerskönneste Eventyr dog undertiden kunne blive ødelagte!
Egenlig bör Ridderen, saa snart han har fundet den sovende Prinsesse,
udskære et Stykke af hendes kostbare Slør; og naar hendes fortryllede
Sövn er brudt ved hans Kækhed, og hun atter sidder i sit Slot paa
Guldstolen, bör Ridderen træde hen til hende og sige: »Min
allerskönneste Prinsesse, kender du mig?« Og da svarer hun: »Min
allertapreste Ridder, jeg kender dig ikke.« Og denne viser hende derpaa
den Flig, som han har skaaret ud af hendes Slør, og som akkurat passer
ind i dette igen, og de to omfavne ömt hinanden, og Tompeterne blæse,
og Brylluppet fejres.

Det er virkelig et ejendommeligt Uheld, at mine Elskovsdrömme sjældent
faa saa skön en Udgang.

Navnet Goslar lyder saa fornöjeligt, og der knytter sig saa mange
ældgamle Kejserminder dertil, at jeg ventede mig en imponerende og
stadselig By! Men saadan gaar det, naar man faar Berömtheder at se paa
nært Hold! Jeg forefandt en Rede med for det meste smalle, labyrinthisk
krumme Gader; midt igennem den ﬂyder et lille Vandløb, sandsynligvis
Gose; alt er forfaldent og skimlet, og Stenbroen saa knudret som et
Berliner-Heksameter. Kun Oldtidslevningerne i Fæstningsmuren, nemlig
Rester af Mure, Taarne og Tinder, meddele Byen noget pikant. Et af
disse Taarne, Zwinger kaldet, har saa tykke Mure, at man har udhugget
hele Værelser í dem. Pladsen udenfor Byen, hvor det vidt berömte
Skyttehof holdes, er en stor, smuk Eng medhöje Bjærge rundt omkring.
Torvet er lille, midt paa det staar et Springvand, hvis Vand falder ned
i et stort Metallbækken. Ved Ildebrande bruger man at slaa ﬂere Gange
paa det; det giver da en Tone, som kan høres i vid Omkreds. Man veed
intet om, hvor dette Bækken skriver sig fra. Nogle sige, at Fanden
engang ved Nattetid har stillet det hen der paa Torvet. Den Gang vare
Folkene endnu dumme, og Fanden var ogsaa dum, og de gav hverandre
gensidige Foræringer.

Raadhuset i Goslar er en hvidmalet Vagtstue. Det ved Siden af liggende
Gildehus seer allerede bedre ud. Omtrent lige langt fra Jorden og Taget
staar der nogle sort tilrøgede og til Dels forgyldte Billedstøtter af
tydske Kejsere med Scepteret i den ene Haand og Jordkuglen i den anden;
de se ud som stegte Universitetspedeller. En af disse Kejsere staar med
et Sværd i Stedet for Scepteret. Jeg kunde ikke gætte, hvad denne
Forskel skal sige; og dog har den sikkert sin Betydning, da Tydskerne
have den mærkelige Sædvane at tænke sig et eller andet ved alt, hvad de
gör.

I Gottschalks »Haandbog« havde jeg læst en hel Del om den ældgamle
Domkirke og den berömte Kejserstol i Goslar. Men da jeg vilde bese
begge Dele, sagde man mig, at Domkirken var reven ned og Kejserstolen
bragt til Berlin. Vi leve i en varselstung Tid: tusendaarige Domkirker
brydes ned, og Kejserstole smides paa Pulterkammeret.

Nogle af den salig Domkirkes Mærkværdigheder ere nu opstillede i
Stefanskirken. Nogle Glasmalerier, som ere henrivende, og nogle slette
Billeder, hvoriblandt der ogsaa skal være et af Lukas Cranach.Fremdeles
en Træ- Kristus-paa-Korset og et hedensk Offeralter af et ubekendt
Metal; det har Form som et aflangt firkantet Skrin og bæres af fire
Karyatider, som staa i en böjet Stilling og holde Hænderne støttende
over Hovedet og skære nogle uhyggeligt stygge Ansigter. Endnu
uhyggeligere er dog det ved Siden af staaende, allerede omtalte store
Træ-Krucifiks. Dette Kristushoved med de naturlige Haar og Torne og det
blodbesmurte Ansigt gengiver ganske vist med störste Mesterskab et
Menneskes, men ikke en gudfødt Frelsers Dødsöjeblik. Kun den materielle
Lidelse er indgraveret i dette Ansigt, og ikke Smærtens Poesi. Et
saadant Billede hører snarere hjemme i en anatomisk Læresal end i et
Gudshus. Den kunstforfarne Degnefrue, der førte mig omkring, viste mig
fremdeles som en ganske særdeles Raritet en mangekantet, velhövlet,
sort og med hvide Taltegn bedækket Træklods, der hængte ned midt i
Kirken som en Ampel. Hvor glimrende viser ikke her den protestantiske
Kirke sin Genialitet! Thi hvem skulde tænke det! Tallene paa nævnte
Træklods er Salmenumrene, der ellers sædvanlig optegnes med Kridt paa
en sort Tavle og virke noget flovt paa den æsthetiske Sans, men nu ved
ovennævnte Genistreg endog tjene til Pryd for Kirken og byde
tilstrækkelig Erstatning for de Raphaelske Billeder, som man saa ofte
har savnet i den. Slige Fremskridt glæde mig uendelig meget, da jeg,
som selv er Protestant, ja Lutheraner, er bleven dybt bedrøvet, hver
Gang katholske Modstandere havde Lejlighed til at spotte over de
protestantiske Kirkers tomme, gudforladte Udseende.Jeg logerede i en
Gæstgivergaard i Nærheden af Torvet, hvor Middagsmaden vilde have smagt
mig endnu bedre, hvis blot ikke Hr. Værten havde sat sig hen hos mig
med sit overflødige Ansigt og sine kedelige Spörgsmaal; heldigvis blev
jeg snart forløst, idet der ankom en anden rejsende, som maatte döje de
samme Spörgsmaal: quis? quid? ubi? quibus auxiliis? cur? quomodo?
quando? Denne fremmede var en gammel, træt og udslidt Mand, der, som
det fremgik af hans Ord, havde gennemrejst den hele Verden, navnlig
levet længe paa Batavia, tjent mange Penge og igen tabt alt, og nu
efter tredive Aars Fraværelse vendte tilbage til sin Fædreneby
Quedlinburg, — »thi,« tilföjede han, »der har vi vor Familiebegravelse.
Hr. Værten gjorde den meget oplyste Bemærkning, at det dog er
ligegyldigt for Sjælens Skyld, hvor Legemet bliver begravet. »Har De
det skriftligt?« svarede den fremmede, og der trak sig med det samme
uhyggeligt lumske Furer om hans forgræmmede Læber og smaa udslukte
Öjne. »Men,« tilföjede han ængsteligt beroligende, »jeg vilde ikke
dermed sige noget ondt om fremmede Grave; — Tyrkerne begrave deres døde
langt smukkere end vi, deres Kirkegaarde ere ordenlige Haver, og der
sidde de paa deres hvide, turbanklædte Gravstene under Skyggen af en
Cypres og stryge sig over deres alvorlige Skæg og ryge roligt deres
tyrkiske Tobak af deres lange tyrkiske Piber; — og hos Kineserne er det
ret en Fornöjelse at se til, hvordan de nok saa nydeligt trippe i
Dansetrin omkring paa deres dødes Hvilepladser og bede og drikke The og
spille Violin og forstaa at pynte deelskede Grave ganske net med al
Slags forgyldt Lægteværk, Porcellænsnips, Fetzer af broget Silketöj,
kunstige Blomster og kulørte Lampetter — alt meget net — hvor langt har
jeg endnu til Quedlinburg?«

Kirkegaarden i Goslar tiltalte mig ikke videre. Men desto mere et vist
henrivende Lokkehoved, som sad og kiggede smilende ud af Vinduet i en
noget höj Stuelejlighed, da jeg kom til Byen. Efter Bordet opsøgte jeg
igen det kære Vindue; men nu stod der kun et Vandglas med nogle smaa
hvide Klokkeblomster. Jeg klatrede op, tog de vakre Blomster op af
Glasset, stak dem roligt i min Hue og tog kun lidt Notits af de
opspærrede Munde, forstenede Næser og gloende Öjne, hvormed Folk paa
Gaden og navnlig de gamle Kællinger betragtede dette kvalificerede
Tyveri. Da jeg en Time senere gik forbi det samme Hus, stod den søde
Pige ved Vinduet, og da hun fik Öje paa Klokkeblomsterne i min Hue,
blev hun blussende rød og trak sig hurtigt tilbage. ]eg havde nu faaet
det smukke Ansigt lidt nöjere at se; det var en sød, gennemsigtig
Legemliggörelse af Sommeraftenluft, Maaneskin, Nattergalesang og
Rosenduft. Senere, da det var blevet mörkt, traadte hun udenfor Dören.
Jeg kom — jeg gik nærmere — hun trækker sig langsomt ind i den mörke
Forstue — jeg griber hendes Haand og siger: Jeg er en Elsker af smukke
Blomster og Kys, og hvad man ikke giver mig frivilligt, det stjæler jeg
— og jeg kyssede hende rask — og da hun vil flygte, hvisker jeg
beroligende: I Morgen rejser jeg bort og kommer vel aldrig tilbage — og
jeg føler det flygtige Modtryk af de yndige Læber og de smaa Hænder —og
leende iler jeg afsted. Ja, jeg maa le, naar jeg tænker paa, at jeg
ubevidst har udtalt den Trylleformel, hvormed vore Rød- og Blaakjoler
oftere end med deres overskæggede Elskværdighed betvinge Kvindernes
Hjærte: »I Morgen rejser jeg bort og kommer vel aldrig tilbage«!

Mit Værelse bød mig en herlig Udsigt til Rammelsberg. Det var en smuk
Aften. Natten jog afsted paa sin sorte Ganger, og den lange Manke
flagrede for Vinden. Jeg stod ved Vinduet og betragtede Maanen. Er der
virkelig en Mand i Maanen? Slaverne sige, at han hedder Klotar, og at
han bevirker Maanens Tiltagen ved at hælde Vand paa. Mens jeg endnu var
lille, havde jeg hørt, at Maanen var en Frugt, som den kære Gud
plukkede af, naar den blev moden, og lagde ind til de andre Fuldmaaner
i det store Skab, der staar ved Verdens Ende, der hvor den er tilnaglet
med Brædder. Da jeg blev större, lagde jeg Mærke til, at Verden ikke er
saa snævert begrænset, og at Menneskeaanden har gennembrudt Trægitret
og lukket op for alle syv Himle med en kæmpemæssig Peters-Nögle, med
Udødelighedens Idé. Udødelighed! Du skönne Tanke! hvem har först
udtænkt dig? Var det en Nürnberger Spidsborger, som en lummer
Sommeraften sad udenfor sin Dör med sin hvide Nathue og sin hvide
Kridtpibe i Munden og i inderligt Velvære mente, at det dog kunde være
rart, om han nu kunde vegetere saaledes ind i den dejlige Evighed, uden
at hans Pibe eller Livsaande sluktes? Eller var det en ung Elsker, som
tænkte hin Udødelighedstanke i sin elskedes Arme og tænkte den, fordi
han følte den, ogfordi han ikke kunde føle og tænke anderledes? —
Kærlighed! Udødelighed! i mit Bryst blev det pludseligt saa varmt, at
jeg troede, Geograferne havde flyttet Ækvator, og at den nu løb lige
igennem mit Hjaerte. Og ud fra mit Hjærte strömmede Kærlighedens
Følelser, strömmede længselsfulde ud i den udstrakte Nat. Blomsterne i
Haven under mit Vindue tog til at dufte stærkere. Blomsternes Duft er
deres Følelser, og ligesom Menneskehjærtet føler stærkere om Natten,
naar det tror sig ene og ubemærket, saaledes synes ogsaa Blomsterne i
grublende Blyhed at afvente det dækkende Mörke for först da fuldstændig
at give sig hen i deres Følelser og at udaande dem i liflige Dufte. —
Udgyd Eder, I mit Hjærtes Dufte, og søg bag hine Byærge mine Drömmes
elskede! Hun ligger nu alt og sover; ved hendes Fødder knæle Engle, og
naar hun smiler i Sövne, saa er det en Bön, som Englene bede med; i
hendes Bryst er Himlen gemt med alle dens Saligheder, og naar hun
aander, saa bæver mit Hjærte i det fjærne; bag hendes silke-bløde
Öjenhaar er Solen gaaet ned, og naar hun atter slaar Öjnene op, saa er
det Dag, og Fuglene synge, og Kvægets Klokker ringe, og Bjærgene glitre
i deres smaragdgrönne Dragt, og jeg snörer min Randsel og vandrer.

I disse filosofiske Betragtninger og Privatfølelser blev jeg overrasket
ved at modtage Besøg af Hofraad B., som kort i Forvejen ligeledes var
kommen til Goslar. Paa intet Tidspunkt kunde jeg have følt denne Mands
forekommende Hjærtelighed dybere. Jeg höjagter ham paa Grund af hans
udmærkede, praktiskeSkarpsindighed, men endnu mere paa Grund af hans
Beskedenhed. Jeg traf ham overordenlig munter, frisk og rørig. At han
er det sidste, har han nylig bevist ved sit ny Verk: »Fornuftens
Religion«, en Bog, der har henrykt Rationalisterne meget, ærgret
Mystikerne og sat det store Publikum i Bevægelse. Jeg selv er ganske
vist for Öjeblikket Mystiker — for mit Helbreds Skyld, idet jeg efter
min Læges Anordning har at undgaa al Tilskyndelse til Tænkning. Men
alligevel miskender jeg ikke Værdien af de rationalistiske Bestræbelser
fra saadanne Mænds Side som Paulus, Gurlitt, Krug, Eichhorn, Bouterwek
og Wegschneider. Det er tilfældigvis ogsaa meget heldigt for mig selv,
at disse Folk rydde saa megen indgroet Daarlighed af Vejen, navnlig det
gamle Kirkegrus, hvorunder saa meget Kryb og saa mange giftige
Luftarter husere. Luften bliver i Tydskland meget for tæt og for varm
tillige, og ofte frygter jeg for at miste Vejret eller for, at mine
elskede Medmystikere skulle kvæle mig i deres Elskovshede. Derfor vil
jeg heller intet mindre end være vred paa de rare Rationalister, om de
end afkøle Luften temmelig meget. I Grunden har jo Naturen selv trukket
Grænsen for Rationalismen; under Luftpumpen og ved Nordpolen kan
Mennesket ikke holde det ud.

Den Nat, da jeg opholdt mig i Goslar, hændte der mig noget höjst
mærkværdigt. Jeg kan endnu den Dag i Dag ikke tænke tilbage derpaa uden
Angst. Jeg er af Naturen ikke ængstelig, og Gud skal vide, at jeg
ingensinde har følt nogen ejendommelig Beklemthed, naar f. Eks. en
blank Klinge har søgt at stifteBekendtskab med min Næse, eller naar jeg
er faret vild i en berygtet Skov ved Nattetid, eller naar i
Koncertsalen en gabende Löjtnant har truet med at sluge mig — men for
Spøgelser er jeg næsten ligesaa bange som for den østerrigske Tilskuer.
Hvad er Frygt? Stammer den fra Fornuften eller Følelsen? Om dette
Spörgsmaal disputerede jeg ofte med Doktor Saul Ascher, naar jeg
tilfældigvis traf sammen med ham i Café Royal i Berlin, hvor jeg i lang
Tid spiste til Middag. Han paastod stadig, at naar vi frygtede noget,
var det fordi vi ved Fornuftslutninger erkendte det for frygteligt; kun
Fornuften og ikke Følelsen var en Evne. Medens jeg sad og spiste godt
og drak godt, kørte han paa med at paavíse mig Fornuftens Fortrin.
Henimod Slutningen af sin Paavisning plejede han at se paa Klokken, og
han sluttede hver Gang med de Ord: »Fornuften er det höjeste Princip«.
— Fornuften! Naar jeg nu hører dette Ord, saa seer jeg endnu stadig Dr.
Saul Aseher med hans abstrakte Been, hans snævre, transcendentalgraa
Livkjole og hans barske, frysende kolde Ansigt, der godt kunde bruges
som Illustration i en geometrisk Lærebog. Denne Mand, som var höjt oppe
i Halvtreserne, var den personificerede rette Linie. I sin Stræben
efter det positive havde den stakkels Mand filosoferet sig alt skönt ud
af Livet, alle Solstraaler, al Tro og alle Blomster, og havde intet
andet tilbage end den kolde positive Grav. Særlig havde han et godt Öje
til den belvederiske Apollo og Kristendommen. Mod den sidste har han
endog skrevet en Brochure, hvori han beviser dens Fornuftstridighed og
Uholdbarhed. I det hele taget har han skrevet en helMængde Bøger, hvori
Fornuften stadigvæk praler med sin egen Fortræffelighed, og som den
stakkels Doktor sikkert mente det alvorligt nok med, saa han altsaa i
denne Henseende fortjente al mulig Agtelse. Men det var jo netop deri,
det grinagtige laa, at han skar et saa alvorligt vanvittigt Ansigt,
naar han ikke kunde begribe det, som ethvert Barn begriber, netop fordi
det er et Barn. Et Par Gange besøgte jeg ogsaa Fornunftdoktoren i hans
Hjem, hvor jeg traf könne Piger hos ham; Fornuften udelukker nemlig
ikke Sanseligheden. Da jeg paa denne Maade en Gang vilde besøge ham,
sagde hans Tjener til mig: Hr. Doktoren er lige i dette Öjeblik død.
Jeg følte ikke mere ved dette, end om han havde sagt: Doktoren er
flyttet.

Men tilbage til Goslar. »Det höjeste Princip er Fornuften!« sagde jeg
beroligende til mig selv, idet jeg lagde mig til Sengs. Men lige meget
hjalp det. I Varnhagen von Enses »Tydske Fortællinger«, som jeg havde
taget med fra Klausthal, havde jeg nylig læst den forfærdelige Historie
om, hvorledes Sönnen, hvem hans egen Fader vilde myrde, bliver advaret
af sin afdøde Moders Genfærd om Natten. Paavirket af den forunderlige
Fremstilling af Historien følte jeg mig under Læsningen gennemisnet af
indre Gru. Hertil kommer, at Spøgelsehistorier fremkalde en endnu
gyseligere Fornemmelse, naar man læser dem paa Rejse, og især om Natten
i en By, i et Hus, i et Værelse, som man aldrig har været i för. Hvor
mange græsselige Ting kan der ikke være foregaaet paa den Plet, hvor du
netop ligger? saadan tænker man uvilkaarligt. Desuden skinnede Maanen
saa tvetydigt ind i Værelset,der bevægede sig alle Slags Skygger, som
ingen havde haft Bud efter, paa Væggen, og da jeg satte mig over Ende i
Sengen for at se bedre, blev jeg var —

Ingenting er uhyggeligere, end naar man uforvarende kommer til at se
sit eget Ansigt i Spejlet i Maanebelysning. I samme Öjeblik slog en
kluntet og sövnig Klokke, og det saa langsomt og langtrukkent, at jeg
efter det tolvte Klokkeslag var aldeles vis paa, at der imidlertid var
gaaet fulde tolv Timer, og at den nu maatte begynde forfra at slaa
tolv. Imellem næstsidste og sidste Klokkeslag gav et andet Ur sig
endvidere til at slaa meget rask, skingrende, næsten som det skældte
ud, og maaske ærgerligt over sin Sladdersøsters Langsomhed. Da begge
Metaltungerne tav stille, og der herskede den dybeste Gravstilhed i
hele Huset, forekom det mig pludseligt, at jeg hørte en slæbende og
famlende Lyd som af en gammel Mands usikre Gang i Korridoren udenfor
mit Værelse. Endelig aabnedes min Dör, og ind traadte langsomt den
afdøde Doktor Saul Ascher. Der løb mig som en kold Febergysen gennem
Marv og Ben, jeg rystede som et Espeløv og turde knapt se paa
Spøgelset. Han saa ud som ellers, med samme transcendentalgraa
Livkjole, samme abstrakte Ben og samme mathematiske Ansigt, kun var
dette noget mere gulladent end för, Munden, der tidligere dannede to
Vinkler paa 22½°, var endvidere kneben sammen, og Öjecirklerne havde
större Radius. Usikker og som i gamle Dage støttet paa sin
Spanskrørsstok kom han hen imod mig og sagde venligt i sin sædvanlige
tandløse Dialekt: »Frygt ikke og tro ikke, at jeg er en Genganger. Det
er etFantasibedrag, naar De tror i mig at se et Genfærd, Hvad er et
Genfærd? Kan De give mig en Definition? Kan De deducere mig
Betingelserne for Muligheden af et Genfærd? I hvilken fornuftig
Sammenhæng skulde et saadant Fænomen staa med Fornuften? Fornuften, jeg
siger Fornuften — « Og nu gik Genfærdet over til at analysere
Fornuften, citerede Kants »Kritik af den rene Fornuft«, 2. Del, 1.
Afsnit, 2. Bog, 3. Hovedstykke, Forskellen mellem Fænomena og Numena,
konstruerede dernæst den problematiske Tro paa Genfærd, satte den ene
Syllogisme ovenpaa den anden og sluttede med et logisk Bevis for, at
der aldeles ikke er Spøgelser til. Imidlertid løb den kolde Sved mig
ned ad Ryggen, mine Tænder klaprede som Kastagnetter, i min Sjæleangst
nikkede jeg ubetinget bifaldende ved hver af de Sætninger, hvormed den
spøgende Doktor beviste det meningsløse i al Spøgelsefrygt, og han
demonstrede saa ivrigt, at han i et Anfald af Distraktion trak en
Haandfuld Orm op af Urlommen i Stedet for sit Guldur, og da han
bemærkede sin Fejltagelse, stak dem i Lommen igen med en pudsig
ængstelig Ilfærdighed. »Fornuften er det höjeste —« saa slog Klokken
ét, og Genfærdet forsvandt.

Fra Goslar gik jeg næste Morgen videre, halvt paa Lykke og Fromme,
halvt med det Maal for Öje at opsøge Broderen til Bjærgmanden i
Klausthal. Atter smukt, yndigt Söndagsvejr. Jeg besteg Höje og Bjærge,
saa, hvordan Solen stræbte at jage Taagen paa Flugt, vandrede muntert
gennem de raslende Skove, og omkring mit drömmende Hoved klirrede de
smaa Klokkeblomster fra Goslar. Bjærgene stod i deres hvideNatdragt,
Granerne rystede Sövnen ud af deres Lemmer, den friske Morgenvind
ordnede deres nedhængende, grönne Haar, Smaafuglene holdt Morgenandagt,
Engdalen glimrede som et diamantbesat Guldtæppe, og Hyrden skred frem
derover med sin klingende Hjord. Jeg var vel egenlig kommen paa Afveje.
Man slaar altid ind paa Stier og Biveje og tror derved at have nærmere
til Maalet. Men som det gaar os i Livet i Almindelighed, saaledes ogsaa
paa Harzen. Imidlertid er der altid skikkelige Folk, der føre En
tilbage paa den rette Vej; de gör det gærne og finde oven i Købet en
speciel Fornöjelse i med selvtilfreds Mine og velvillig höj Røst at
paavise, hvilke store Omveje vi have gjort, og hvilken Lykke det er, at
vi endnu, inden det er for seent, have truffet paa saa vejkloge Folk
som dem. Saadan en Tilretteviser traf jeg ikke langt fra Harzburg. Det
var en velnæret Borgermand fra Goslar med et skinnende, pludskæbet,
bondefiffigt Ansigt; han saa ud, som om det var ham, der havde opfundet
Kvægsygen. Vi fulgtes ad et Stykke Vej, og han fortalte mig allehaande
Spøgelsehistorier, der kunde have taget sig ret könt ud, hvis de ikke
allesammen havde gaaet ud paa, at det alligevel ikke havde været
virkeligt Spøgeri, men at den hvide Skikkelse havde været en
Krybskytte, og at de klagende Lyde havde hidrørt fra en Vildsos nyfødte
Grise, og Spektaklet paa Loftet fra en almindelig Kat. Kun naar et
Menneske er sygt, tilföjede han, tror det at se Spøgelser; men hvad
hans Ringhed angik, saa var han sjældent syg, han led kun undertiden af
Hududslet, og saa kurerede han sig selv med fastende Spyt. Hangjorde
mig endvidere opmærksom paa Naturens Hensigtsmæssighed og Nyttighed.
Træerne ere grönne, fordi grönt er godt for Öjnene. Jeg gav ham Ret og
tilföjede, at Gud har skabt Kvæget, fordi Kødsuppe styrker Mennesket,
at han har skabt Æslerne, for at de skulle kunne tjene Menneskene til
Sammenligning, og at han har skabt Mennesket selv, for at det skal
spise Kødsuppe og ikke være noget Æsel. Min Ledsager var henrykt over
at have fundet en Meningsfælle, hans Aasyn skinnede endnu huldsaligere,
og da vi skiltes, var han helt rørt.

Saa længe han gik ved Siden af mig, var hele Naturen ligesom berøvet
alt sit Trylleri; men saa snart han var borte, begyndte Træerne paa ny
at faa Mæle, og Solstraalerne klang höjt, og Engblommerne dansede, og
den blaa Himmel favnede den grönne Jord. Ja, jeg veed det bedre;
Vorherre har skabt Mennesket, for at han skulde beundre Verdens
Herlighed. Enhver Autor vil gærne høre sit Værk rost, hvor stor han end
er. Og i Bibelen, Vorherres Memoirer, staar der udtrykkeligt, at han
har skabt Mennesket til sin egen Pris og Berömmelse.

Efter lange Vandringer paa Kryds og tværs naaede jeg endelig til det
Hus, hvor Broderen til min Ven fra Klausthal boede; jeg overnattede der
og oplevede følgende skönne Digt:

1. Hist, hvor grönne Graner suse under gyldent Maaneskær, höjt paa
Bjærget staar en Hytte, og min Bjærgmænds Hjem er dér.Og der staar en
Stol derinde, sært og pragtfuldt ciselert; glad er den, som deri sidder
— jeg har selv den okkupert.

Ved min Fod den lille hviler, støtter Armen i mit Skød; Öjne som to
lysblaa Stjærner, Munden som en Rose rød.

Og den søde Dobbeltstjærne stirrer paa mig, himmelstor; Liljefingren
skælmsk hun lægger mod den røde Roses Flor.

Nej, din Moder seer os ikke, hun har Rokken sat i Gang, og til Zithrens
Spil din Fader synger os en gammel Sang.

Og den lille hvisker sagte, sagte, dæmpet; alt hun har mangen vigtig
Ting betroet mig, som hun dulgt i Hjærtet bar.

»Siden nu min Moster døde, kommer vi jo aldrig ned mer til Skyttefest i
Goslar, ak, det dejligste jeg veed.

»Medens her paa Bjærget er det alt saa ensomt, koldt og strængt, og om
Vintren maa vi sidde bag en Snevold indestængt.»Og jeg bæver, — thi jeg
er stakkels frygtsorn Pigelil, — for de onde Bjærgets Aagnder, der om
Natten er paa Spil.«

Pludseligt den lille tier, af sin egen Tale skræmt, med de søde Öjne
lukte og bag begge Hænder gemt.

Granen suser hult derude, Rokken klapret rask afsted, Zithren klinger
lyst og spinkelt, og den gamle Sang blir ved:

»Frygt kun ej, du søde Pige, for de onde Aanders Magt;, Dag og Nat, du
søde Pige, holde Engle hos dig Vagt!«

*

2. Paa den lave Vinduesrude banker Gran med grönne Knoer Maanens gule,
lyse Ansigt næsvist ind i Stuen gloer.

Inde i det lille Kammer snorke Far og Mor i Ro; men vil holde Sövnen
borte ved vor Passiar, vi to.»At du alt for tidt har bedet, det er
vistnok uden Grund; næppe stammer vel fra Bönner dette Træk omkring din
Mund?

»Altid bliver jeg saa bange for det stygge, kolde Teæk; dog ved dine
Öjnes fromme Straaler blir jeg atter kæk.

»Til den stygge Tvivl og Vantro har du vistnok ogsaa Hang, - ej du tror
vel paa Gud Fader, Sön og Helligaand engang?«

Ak, mit Barn, mens jeg som lille sad paa Skødet hos min Mor, alt jeg
troede paa Gud Fader, ham der raader, god og stor;

som har skabt den skönne Jord og skönne Mennesker derpaa, og for Sole,
Maaner, Stjærner sat den Vej, de skulle gaa.

Alt, mit kære Barn, langt mere jeg begreb, da jeg blev stor; jeg begreb
og blev fornuftig, og paa Sönnen nu jeg tror;

paa den kære Sön, der kærlig lærte os om Kærlighed, og ved Folkets Dom,
som vanligt, Korsets Død til Gængæld led.Nu da jeg har læst saa meget,
rejst saa langt paa egen Haand, af mit fulde, ganske Hjærte tror jeg
paa den Helligaand.

Han har gjort de störste Undre, og langt större gör han end; nedbrudt
Voldsmænds faste Borge og gjort Trælle fri igen.

Gamle Ulivssaar han heler og fornyer den gamle Ret: Alle er i Byrd vi
lige og af samme Adels-Æt.

Han forjager onde Taager og forvirret Hjærnespind, der ad Lyst og
Elskov vrænger og forbitrer os vort Sind.

Tusind Riddersmænd i Plade har den Helligaand søgt ud; selv han ildner
dem til Striden og de kæmpe paa hans Bud.

Deres skarpe Klinger lyne, deres Banner vajer boldt! ja, mit Barn, du
gad nok gærne seet en saadan Ridder stolt?

Nu, mit Barn, see frit paa mig da, kys mig kun og tag min Haand; thi
jeg selv er just en saadan Ridder af en Helligaand.

*

3. Bag den grönne Gran derude lister Maanen stille bort, og med døsig
Flamme Lyset skinner mat i Kamret vort.

Men först nu de lysblaa Stjærner tindre klart og straale ret, Mundens
Purpurrose blusser, og fra Læben lyder det:

»Nisserne, de stygge Dværge, stjæle Brød og Flæsk i Mag; hvad om Aftnen
laa i Kisten, det er borte næste Dag.

»Nisserne vor Fløde slikker bort af Mælken, og de lar Fadet henstaa
ubedækket, saa at Katten Resten tar.

»Og en Heks er Katten sikkert: under Nattestormens Hvin lusker den til
Aandebjærget, til den gamle Borgruin.

»Dér engang et Slot har staaet, fyldt med Lyst og Vaabenglans; blanke
Riddere og Fruer svang sig dér i Fakkeldans.

»Saa blev Slot og Folk fortryllet af en Fé saa ond og ful, kun Ruiner
blev tilbage, hvor blot Ugler søge Skjul.»Men min salig Moster sagde:
Hvis man nævner Ordet ret i den rette Nattetime, ovre paa den rette
Plet:

»Saa forvandles fluks Ruinen til et prægtigt Slot igen, og som fordum
danse Fruer, Væbnere og Riddersmænd.

»Og hvis En faar nævnet Ordet da er Folk og Slottet hans; Pauker og
Trompeter hylde da hans unge Herskerglans.

Saadan spire Sagn og Syner frem fra Mundens Rosenblad, Öjets lysblaa
Stjærne gyder over dem et Straalebad.

Og sit gyldne Haar hun vikler om min Haand, min lille Skat nævner
Fingrene ved Navne, kysser, leer og tier brat.

Alting i det stille Kammer seer paa mig fortroligt hen, Bord og Skab,
det er, som saa jeg i hver Ting en gammel Ven.

Zithren gi’er sig til at klinge næppe hørligt; fra sit Söm sladrer Uret
mildt alvorligt, og jeg sidder som i Dröm.Nu er det den rette Time og
det rette Sted; jeg tror, du, min lille, blev forbavset, nævned jeg det
rette Ord.

Siger Ordet jeg, saa dæmrer, skælver sene Midnatsstund, höjere da
Skoven bruser, Bjærget vaagner af sit Blund.

Lyd af Zitherspil og Sange ud fra Bjærgets Ridse gaar, og en Skov af
Blomster spirer frem som en afsindig Vaar;

Eventyrets Underblomster, Blade, dristige i Form, duftende og ilsomt
vævre som i Lidenskabens Storm.

Vildt som røde Luer sprude frem i Mylret Roser smaa, som
Krystalkolonner skyde Liljer op mod Himlens blaa.

Stjærner, mægtige som Sole, skue ned i Længselsglød; deres Straalefylde
sænker sig i Liljens Kæmpeskød.

Men vi selv, min søde lille, er forvandlet end langt mer; Fakkelglans
og Guld og Silke glimte rundt om os vi ser.Du er bleven til Prinsessen,
til det lyse Slot dit Hus, Riddersmænd og Fruer danse der i
Ungdomsglædens Rus.

Og jeg selv har dem og Slottet, dig og alt mig underlagt; Pauker og
Trompeter hylde nu min unge Herskermagt.

*

Solen stod op. Taagerne ﬂygtede som Aander ved det tredje Hanegal. Jeg
steg atter op ad Bakke og ned ad Bakke, og foran mig svævede den skönne
Sol og belyste stadig ny Skönheder. Bjærgets Aand var mig aldeles
aabenbart gunstig; han vidste nok, at et Digtermenneske som jeg kan
fortælle mange nette Ting igen, og denne Morgenstund lod han mig se
Harzen saadan, som sikkert ikke enhver har seet den. Men Harzen saa
ogsaa mig saadan, som kun faa har seet mig, der glimtede i mine
Öjenhaar ligesaa kostelige Perler som i Dalens Græsstraa. Kærlighedens
Morgendug vædede mine Kinder, de susende Graner forstod mig, deres
Grene skilte sig fra hverandre og bevægede sig op og ned, som stumme
Mennesker, der udtrykke deres Glæde med Hænderne, og i det fjærne klang
det forunderligt hemmelighedsfuldt som Klokkekimen fra en forsvunden
Kirke i Skoven. Man siger, at det er Kvægets Klokker, der i Harzen ere
stemte saa lifligt, klart og rent.Efter Solen at dömme var det Middag,
da jeg stødte paa en saadan Hjord, og Hyrden, et venligt, lyshaaret
ungt Menneske, sagde mig, at det höje Bjærg, ved hvis Fod jeg stod, var
det gamle, verdensberömte Brocken. I mange Miles Omkreds ligger der
ikke et eneste Hus, og det var mig derfor ret kærkomment at den unge
Mand indbød mig til at spise med ham. Vi satte os ned til en
Frokost-Middag, der bestod af Ost og Brød; Lammene snappede Krummerne,
de søde blanke Kvier sprang omkring os og ringede skælmsk med deres
Bjælder og smilede til os med deres store, fornöjede Öjne. Vi holdt et
sandt kongeligt Taffel; min Vært syntes mig i det hele at være en ægte
Konge, og da han indtil Dato er den eneste Konge, der har givet mig
Brød, saa vil jeg ogsaa besynge ham kongeligt.

Kongen lig er Hyrdedrengen. Höjen er hans Kongestol, Kronen over
Kongens Hoved er den tunge, gyldne Sol.

For hans Fod de slebne Hofmænd ligge, korsbeklædte Faar; Kalvene, hans
Kavallerer, rundt med vigtig Mine gaar.

Bukkene er Hofaktører; Fuglen med sit Kvirili, Koen med sit
Bjælde-Dingdang er hans Kammermusici.Og det klinger og det synger,
Bækkens Bølger risle blødt, Granen suser svagt og luller Kongen ind i
Sövn saa sødt.

Mens han sover, hans Minister, Hunden, Styrets Ansvar bær, og dens
grove, barske Gøen giver Genlyd fjærn og nær.

Mat den unge Konge stammer »Kronen tynger mig til Jord, give Gud, jeg
var der hjemme, hvor min unge Dronning boer!

»Blødt mit kongelige Hoved hviler i min Dronnings Favn, hendes Blik mit
Rige rummer, uden Grænse, uden Navn!«

Vi skiltes som fine Venner, og glad til Mode steg jeg op ad Bjærget.
Snart mødte jeg en Skovstrækning af himmelhöje Graner, som jeg i enhver
Henseende nærer Respekt for. Det har nemlig ikke været disse Træer saa
lige en Sag at vokse. Bjærget er her oversaaet med en Masse store
Granitblokke, og de fleste af Træerne have maattet omsno eller sprænge
disse Stene med deres Rødder og med stort Besvær søge efter den
Jordbund, hvoraf de kunde suge Næring. Hist og her ligge Stenene
ovenpaa hverandre og danne ligesom en Port, og deroppe ovenpaa staa
Træerne og strække de bare Rødder hen over disseStenporte og faa först
ved Grunden af disse fat paa Jorden, saa at det seer ud, som om de
voksede i fri Luft. Og alligevel have de svunget sig op til denne
vældige Höjde, og ligesom sammenvoksede med de omklamrede Sten staa de
mere fast end deres magelige Kolleger i det ﬂade Lands forstmæssige
Skovbund. Saadan staa ogsaa i Livet de store Mænd, der först ret have
hærdet og fæstnet sig ved tidligt at maatte overvinde Hindringer og
Standsninger. Smaa Egern klatrede paa Granernes Grene, og nedenunder
spankulerede de gule Hjorte. Naar jeg seer saadant et nydeligt, ædelt
Dyr, kan jeg ikke begribe, hvor dannede Mennesker kunne ﬁnde Fornöjelse
i at jage og dræbe det. Det var et saadant Dyr, der var barmhjærtigere
end Menneskene og opammede den hellige Genovevas törstende Smærterig.

De gyldne Solstraaler skinnede allerkærest ned gennem det tætte
Granløv. Trærødderne dannede en naturlig Trappe. Overalt bugnende
Mosbænke; thi Stenene ere i Fods Höjde bevoksede med de skönneste
Mosarter, ganske som lysgrönne Flöjelspuder. Liflig Kølighed og
drömmerisk Kilderislen. Hist og her kan man se, hvorledes Vandet risler
sølvklart afsted under Stenene og beskyller de blottede Trærødder og
Rodtrævler. Böjer man sig nærmere til dette Skuespil, er det, som man
blev hemmeligt Vidne til Planternes Tilblivelseshistorie og Bjærgets
rolige Hjærteslag. Paa mange Steder springer Vandet frem blandt Stenene
og Rødderne med stærkere Fart og danner smaa Kaskader. Der gör det godt
at sidde. Det hvisker og bruser saa forunderligt, Fuglene
syngeafstumpede Længselsmelodier, Træerne hviske som med tusend
Pigetunger, og som med tusend Pigeöjne se de underlige Fjaeldblomster
paa En, de strække de eventyragtige brede, sært takkede Blade ud efter
En, de muntre Solstraaler sende glitrende Glimt op og ned, de kloge
Smaaplanter fortælle hverandre grönne Eventyr, alt er som fortryllet,
Hjærtet bliver mere og mere bevæget, en ældgammel Dröm bliver levende,
den elskede viser sig — ak, desværre forsvinder hun saa hurtigt igen!

Jo höjere man stiger op ad Bjærget, desto lavere og mere dværgagtige
blive Granerne, det seer ud, som om de stadig skrumpe mere og mere
sammen, indtil der ikke er andet tilbage end Hindbær- og Blaabærris og
Fjældurter. Dér mærker man ogsaa allerede en betydelig
Temperaturformindskelse. Her kan man forst ret se de mærkværdige
Grupper af Granitblokke; de ere ofte af forbavsende Dimensioner. Det er
maaske de Boldte, som de onde Aander spille med St. Hans Nat, naar
Heksene komme ridende hertil paa Kosteskafte og Möggrebe, og den
fantastiske Lystighed begynder, saadan som det sagkyndigt fremstilles i
Ammestuen og er at se paa de smukke Faust-Illustrationer af Mester
Retzch. Ja, en ung Digter, der paa en Rejse fra Berlin til Göttingen
kom ridende forbi Bloksbjærg den förste Nat i Maj, fik endogsaa at se,
hvorledes en Del skönliterære Damer holdt Theselskab i en Bjærgkløft,
læste rigtig hyggeligt op for hinanden af »Aftenbladet«, priste deres
poetiske Gedebukke, der hoppede brægende rundt om Thebordet, som
Universalgenier og fældede deres inappellable Dom om alleden tydske
Literaturs Nyheder; men da de ogsaa kom til »Ratcliff« og »Almansor« og
frakendte deres Forfatter al Gudfrygtighed og Ærbarhed, da rejste
Haaret sig paa den unge Mands Hoved, Rædsel greb ham, — jeg sporede min
Hest og jog forbi.

I Virkeligheden kan man, naar man bestiger Brockens øverste Halvdel,
ikke lade være at tænke paa de lystige Bloksbjærghistorier og navnlig
den store, mystiske tydske Nationaltragedie om Doktor Faust. Jeg havde
stadig Fornemmelsen af, at Hestefoden klavrede op ved Siden af mig, og
syntes at høre en eller anden Grinebider trække Vejret. Og jeg tror
ogsaa, at selve Mefisto maa blive stakaandet, naar han bestiger sit
Yndlingsbjærg. Det er en yderst udmattende Tur, og jeg var glad, da jeg
endelig fik det længselsfuldt eftertragtede Brocken-Hus i Sigte.

Dette Hus, der — som det vil være bekendt fra mangfoldige Afbildninger
blot bestaar af én Etage og ligger paa Bjærgets øverste Spids, blev
först opbygget Aar 1800 af Grev Stolberg-Wernigerode, for hvis Regning
det ogsaa drives som Gæstgiveri. Murene have for Stormens og
Vinterkuldens Skyld en forbavsende Tykkelse; Taget er lavt, midtvejs
findes der en taarnagtig Udbygning, og i Husets Nærhed ligger der
endvidere to smaa Udhuse, af hvilke det ene i tidligere Tider gav
Brocken-Besøgerne Husly.

Indtrædelsen i Brocken-Huset fremkaldte hos mig en noget uvant,
eventyragtig Fornernmelse. Efter en lang og ensom Omkringtradsken
mellem Grantræer og Klipper beﬁnder man sig med ét hensat i et Skyhus;
Byer, Bjærge og Skove blive liggende dernede, ogderoppe træffer man et
underligt blandet og fremmed Selskab, som modtager En halvt nysgærrigt
og halvt ligegyldigt, næsten som man var en ventet Kammerat, hvad der
er saa naturligt paa saadanne Steder. Jeg traf Huset fuldt af Gæster,
og som det sömmer sig en klog Mand, tænkte jeg straks paa Natten og paa
det ubelhagelige i at skulle ligge paa Halm; med hendøende Stemme
forlangte jeg straks The, og Brockenværten var fornuftig nok til at
indse, at jeg syge Menneske maatte have en ordenlig Seng til Natten.
Han skaffede mig ogsaa en saadan i et lille Hummer, hvor allerede forud
en ung Købmand havde etableret sig, et langt Brækpulver i brun Frakke.

I Gæstestuen mødte jeg lutter Liv og Bevægelse. Studenter fra
forskellige Universiteter. Nogle ere komne for kort Tid siden og
genoplive de sunkne Livsaander, andre göre sig rede til Afmarche,
spænde deres Rejsetaske, skrive deres Navne i Fremmedbogen, faa
Brockenbuketter af Stuepigerne; saa knibes der i Kinden, synges, danses
og skraales, der spörges, der svares, godt Vejr, Prosit, Adieu. Nogle
af de bortdragende ere ogsaa berusede, og de ville faa dobbelt Nydelse
af den smukke Udsigt, eftersom jo en drukken seer alting dobbelt.

Efter at jeg var kommen nogenlunde til Kræfter igen, steg jeg op i
Taarnbygningen og traf der en lille Herre med to Damer, én ung og én
ældre. Den unge Dame var meget smuk. En herlig Figur, paa det lokkede
Hoved en hjælmlignende sort Atlaskeshat med hvide Fjer, som Vinden
legede med, de slanke Lemmer saa fast omsluttede af en sort Silkekaabe,
at de ædleFormer traadte frem, og det frejdige store Öje skuende roligt
ned over den frejdige store Verden.

Som Dreng tænkte jeg ikke paa andet end Historier om Trolde og Hekseri,
og jeg tog enhver smuk Dame, der bar Strudsfjer paa Hovedet, for en
Alfedronning, og hvis jeg tilmed bemærkede, at hendes Kjoleslæb var
vaadt, saa holdt jeg hende for en Havfrue. Nu tænker jeg anderledes,
siden jeg af min Naturhistorie veed, at de nævnte symbolske Fjer
hidrøre fra den dummeste af alle Fugle, og at Slæbet paa en Damekjole
kan blive vaadt paa den naturligste Maade af Verden. Hvis jeg med mine
Barndomsöjne havde seet den omtalte unge Skönhed i den omtalte
Situation paa Brocken, saa vilde jeg temmelig sikkert have tænkt som
saa: Det er Bjærgets Fe, og hun har ret nu udtalt det Trylleord, ved
hvilket alting dernede kommer til at se saa vidunderligt ud. Ja, i höj
Grad vidunderligt tager alting sig ud ved det förste Blik, man kaster
ned fra Brocken, alle Dele af Ens Aand blive Genstand for ny Indtryk,
og disse for det meste forskelligartede, endog indbyrdes modsigende
Indtryk forbinde sig i Sjælen til én eneste stor, endnu uklar og
uforstaaet Følelse. Lykkes det En at faa fat paa denne Følelses
underliggende Begreb, saa erkender man Bjærgets Karakter. Denne
Karakter er fuldt ud tydsk saa vel i Henseende til dens Fejl som dens
Fortrin. Brocken er en Tydsker. Med tydsk Grundighed fører det os klart
og tydeligt en Slags Kæmpepanorama for Öje, de mange hundrede Byer,
Flækker og Landsbyer, der navnlig ligge imod Nord, og alle Bjærgene,
Skovene, Floderne og Sletterne rundt omkring, enUdsigt uden Grænser.
Men netop derved kommer alt til at se ud som et ﬁnt tegnet og klart
illumineret Specialkort, Öjet dvæler ingensteds med Velbehag ved
egenlig smukke Landskaber; men saadan gaar det jo ogsaa altid, at vi
tydske Kompilatorer paa Grund at den ærlige Nöjagtighed, hvormed vi
stræbe at gengive alt muligt og umuligt, aldrig kunne tænke paa at give
det enkelte for sig paa en smuk Maade. Der er ogsaa noget saa
tydsk-besindigt, intelligent og fordrageligt ved Bjærget, just fordi
det har et saa vidt og klart Overblik over Tingene. Og naar saadant et
Bjærg staar sine Kæmpeöjne op, kan det rimeligvis se en Del mere end vi
Dværge, der klavre omkring paa det med vore svage Glugger. Der er
rigtignok mange, der ville paastaa, at Brocken er meget spidsborgerligt
anlagt, og Claudius har sunget: »Bloksbjærg er den lange Hr. Filister!«
Men det er fejlagtigt. Ganske vist antager det ved sin Skaldepande, som
det undertiden dækker med en Taage-Nathue, et Anstrøg af
Spidsborgerlighed; men det gaar med det, som med saa mange andre store
Tydskere, det skeer af pur Ironi. Det er endog notorisk, at Brocken har
sine studenter-gemytlige, fantastiske Öjeblikke, f. Eks. den förste Nat
i Maj. Saa kaster det jublende sin Taagehue i Vejret og slaar ligesaa
vel som vi andre paa rigtig ægte tydsk Manér Gækken løs.

Jeg søgte straks at indvikle den smukke Dame i Samtale; thi man nyder
först rigtig Naturskönheder, naar man paa Stedet kan udtale sig om dem.
Hun var ikke aandrig, men en forstandig Iagttager. Virkelig fornem i
Optræden. Jeg tænker ikke her paa dengængse, stive, negative Fornemhed,
der veed paa en Prik, hvad man ikke bör göre, men paa en vis anden
sjældnere, fri, positiv Fornemhed, der paa en Prik siger En, hvad man
kan göre, og som i al Ligefremhed giver En det höjeste Maal af
selskabelig Sikkerhed. Til min egen Forbavselse lagde jeg mange
geografiske Kundskaber for Dagen, nævnede for den videbegærlige skönne
Navnene paa alle de Byer, der laa for vore Öjne, søgte og viste hende
dem paa mit Landkort, som jeg med ægte Docentvigtighed bredte ud paa
det Stenbord, der staar midt paa Platformen. Der var mange Byer, jeg
ikke kunde ﬁnde, maaske fordi jeg søgte mere med Fingrene end med
Öjnene, som imidlertid stræbte at orientere sig paa den hulde Dames
Ansigt, hvor de ogsaa fandt Partier, som vare smukkere end »Schierke«
og »Elend«. Samme Ansigt var et af dem, der aldrig henrive, sjældent
begejstre og altid behage. Jeg holder af saadanne Ansigter, fordi de
smile mit medtagne Hjærte i Ro. Hun var ugift endnu, sköndt i den fulde
Blomstring, der tilstrækkelig berettiger til Ægteskab. Men det er jo
noget, man seer daglig, at det netop for de smukkeste Pigers
Vedkommende er vanskeligt at faa en Mand. Dette var Tilfældet allerede
i Oldtiden, og som bekendt ere alle tre Gratier blevne Pebermøer.

I hvad Forhold den lille Herre, som var Damernes Ledsager, stod til
disse, var det mig ikke muligt at gætte. Det var en mærkværdig, tynd
Skikkelse. Hans lille Hoved var sparsomt bedækket med graa Haartjavser,
som naaede ned over den lave Pande til de grönlige Guldsmedeöjne, den
runde Næse var stærktfremtrædende, hvorimod Mund og Hage trak sig
ængsteligt tilbage hen ad Ørene til. Dette Ansigt saa ud, som om det
bestod af Fint, gulligt Ler af den Slags, Billedhuggerne kline deres
förste Skitse op af; og naar de smalle Læber kneb sig sammen, drog der
sig ﬂere tusende halvcirkelformede, fine Folder hen over Kinderne. Den
lille Mand mælede ikke et Ord, men smilte kun nu og da, naar den ældre
Dame hviskede noget forbindtligt til ham, ligesom en Mops, der har
Snue.

Denne ældre Dame var Moder til den yngre, og hun var ligeledes i
Besiddelse af fornemme Manerer. Hendes Öjne forraadte et sygeligt
sværmerisk Tungsind, men dog saa det for mig ud, som hun engang havde
været smuk og leet meget og modtaget mange Kys og besvaret mange.
Hendes Ansigt lignede en Kodex palimpsestus, i hvilken en oldgræsk
Elskovsdigters halvt udviskede Vers liste sig frem under en
Kirkefader-Teksts frisksorte Munkeskrift. Begge Damerne havde tillige
med deres Ledsager vaeret samme Aar i Italien og fortalte mig
allehaande smukke Ting fra Rom, Florents og Venedig. Moderen fortalte
meget om Rafaels Billeder i Peterskirken; Datteren talte mere om
Operaen i Theater Fenice. Begge vare de henrykte over Improvisatorernes
Kunst. Nürnberg var Damernes Fødeby, om dens Oldtidsherlighed vidste de
dog kun lidet at sige. Mestersangens liflige Kunst, hvis sidste Toner
den gode Wagenseil har opbevaret os, er død, og Nürnbergs Damer søge
Opbyggelse i vælsk Improvisationssludder og Kapunsang. O Sankt
Sebaldus, hvad er du dog nu for en elendig Patron!Mens vi talte,
begyndte Mörket at falde paa; Luften blev endnu køligere, Solen sank
endnu dybere, og Platformen blev fyldt af Studenter, Haandværkssvende
og enkelte ærbare Borgermændmænd med deres Ægtehustruer og Døtre, der
alle vilde se Solen gaa ned. Det er et ophöjet Syn, der stemmer Sjælen
til Bön. Omtrent et Kvarters Tid stod alle i alvorlig Tavshed og saa
til, hvorledes den skönne Ildkugle lidt efter lidt sank ned i Vest;
Ansigterne bestraaledes af Aftenrøden, Hænderne foldedes uvilkaarligt;
det var, som stod vi, en stille Menighed, i Skibet af en Kæmpedomkirke,
og som Præsten i dette Öjeblik løftede Hostien, og Palestrinas
udødelige Koral strömmede ned fra Orgelet.

Mens jeg staar saaledes hensunken i Andagt, hører jeg En ved min Side
udraabe: »Hvor Naturen dog i Almindelighed er skön!« Ordene kom fra min
Kammerat, den unge Købmands følelsesfulde Bryst. Herved blev jeg atter
sat tilbage i min Hverdagsstemning, var nu i Stand til at sige en Hoben
pæne Ting til Damerne om Solnedgangen, og roligt, som om intet var
hændet, at ledsage dem til deres Værelse. De tillod mig endda at
underholde dem en Times Tid endnu. Vor Underholdning drejede sig som
selve jorden om Solen. Moderen ytrede, at Solen, idet den sank ned i
Taage, havde seet ud som en ildrød Rose, som Himlen galant havde kastet
ned i sin elskede Jords brede, hvide Brudeslør. Datteren smaalo og
mente, at Intrykket af saadanne Naturfænomener svækkedes, naar man saa
dem Gang efter Gang. Moderen berigtigede denne falske Anskuelse ved
atcitere et Sted af Goethes Rejsebreve og spurgte mig, om jeg havde
læst Werther. Jeg tror ogsaa, at vi talte om Angorakatte, etruskiske
Vaser, tyrkiske Sjaler, Makaroni og Lord Byron, af hvis Digte den ældre
af Damerne deklamerede nogle Solnedgangs-Passager, læspende og sukkende
ret könt for Resten. Da den yngste ikke forstod Engelsk og gærne vilde
lære de nævnte Digte at kende, anbefalede jeg hende min smukke og
begavede Landsmandinde, Baronesse Elise von Hohenhausens Oversættelser,
ved samme Lejlighed undlod jeg ikke at tage til Orde mod Byrons
Ugudelighed, Ukærlighed, Umedgörlighed og Gud veed hvad, saadan som jeg
plejer at göre overfor unge Damer.

Efter at dette Arbejde var fra Haanden, gik jeg mig endnu en Tur paa
Brocken; helt mörkt bliver det nemlig aldrig her. Taagen var ikke
videre stærk, og jeg betragtede Omridsene af de to Höjdepunkter, som
kaldes Heksealtret og Djævleprædikestolen. Jeg skød mine Pistoler af,
men det gav ingen Genlyd. Men med ét hører jeg bekendte Stemmer og
føler mig omfavnet og kysset. Det var mine Landsmænd, der havde forladt
Göttingen fire Dage senere end jeg og ikke vare lidet forbavsede over
at træffe mig igen ganske alene paa Bloksbjærg. Naa, hvor vi gav os til
at fortælle og forundres og træffe Aftaler og le og opfriske gamle
Minder, og i Aanden satte vi os tilbage i vort lærde Sibirien, hvor
Kulturen er saa vidt fremskreden, at man töjrer Björnene i Værtshusene,
og at Zoblerne ønske Jægeren Godaften.

I den store Stue blev der holdt Aftensmaaltid. Et langt Bord med to
Rækker sultne Studenter. IBegyndelsen den sædvanlige
Universitetspassiar: Dueller. Dueller og atter Dueller. Selskabet
bestod for Störstedelen af Hallensere, og Halle blev derfor Samtalens
Hovedgenstand. Hofraad Schütz’s Vinduer bleve eksegetisk belyste.
Dernæst blev der fortalt, at den sidste Kur hos Kongen af Cypern havde
været meget glimrende, at han havde udseet en naturlig Sön til at lade
sig vi til en Lichtensteinsk Prinsesse til venstre Ben, at han havde
givet Statsmætressen Afsked, og at det ganske Ministerium havde været
rørt og grædt reglementerede Taarer. Jeg behøver vel ikke at bemærke,
at dette hentyder til Hallensiske Værtshus-Notabiliteter. Derefter kom
de to Kinesere paa Tapetet, som for to Aar siden havde ladet sig se i
Berlin og nu i Halle blev dresserede til at optræde som Privatdocenter
i kinesisk Æstetik. Saa begyndte man at rive Brandere af. Man satte det
Tilfælde, at en Tydsker lod sig se for Penge i Kina, og til den Ende
blev der brygget en Plakat sammen, paa hvilken Mandarinerne
Tsching-Tschang-Tschung og Hi- Ha-Ho eragtede, at det var en ægte
Tydsker, hvorpaa fremdeles hans Kunststykker vare opregnede, der
hovedsagelig bestod i Filosofering, Tobaksrygning og Taalmodighed, og
sluttelig bemærkedes, at han blev fodret Klokken tolv, og at man til
den Tid ikke maatte medbringe Hunde, fordi Hundene pleje at snappe de
bedste Bider fra den stakkels Tydsker.

Et ungt Burscheforeningsmedlem, der nylig havde været til Puriﬁkation i
Berlin, talte meget, men saare ensidigt om denne By. Han havde været
hos Wisotzki og i Theatret; begge Dele bedömte han forkert.»Ungdommen
er rask i Munden« o. s. v. Han talte om Garderobeødselhed, Skuespiller-
og Skuespillerindeskandale o. s. v. Den unge Mand vidste ikke, at da
det overhovedet er Skinnet, det först og fremmest kommer an paa i
Berlin, hvilket allerede den almindelige Talemaade »bare lade som om«
tilstrækkeligt antyder, saa maa dette Skinvæsen jo navnlig florere paa
Brædderne, og Direktionen derfor navnlig sörge for »Farven af det Skæg,
en Rolle spilles med,« og for Troværdigheden i Kostymerne, der tegnes
for af edsvorne Historikere og syes af videnskabeligt dannede
Skræddere. Og det er nødvendigt. Hvis nemlig f. Eks. Maria Stuart bar
et Skört, der hører hen under Dronning Annas Tidsalder, saa vilde uden
Tvivl Hr. Bankier Christian Gumpel med rette beklage sig over, at han
gik tabt af al Illusion derved; og om Lord Burleigh engang af en
Fejltagelse trak Henrik IV’s Bukser paa, saa vilde uden Tvivl
Krigsraadinde von Pudderkvast, født Liljehonning, hele Aftenen ikke
kunne faa den Anakronisme ud af Hovedet. Denne Direktionens illuderende
Omhu strækker sig imidlertid ikke blot til Skörter og Bukser, men
tillige til de deri indbefattede Personer. Saaledes skal for Fremtiden
Othello spilles af en virkelig Mor, som Professor Lichtenstein allerede
i dette Öjemed har forskrevet fra Afrika; i »Menneskehad og Anger« skal
for Fremtiden Eulalia spilles af et virkelig løsagtigt Fruentimmer,
Peter af en virkelig dum Knægt, og den ubekendte af en virkelig
hemmelig Hanrej, hvilke man kan faa alle tre uden at forskrive dem fra
Afrika. I »Forholdenes Magt« skal en virkelig Forfatter, der allerede
har ragetsig et Par Ørefigen til, spille Heltens Rolle, i »Stammoderen«
skal den Kunstner, der giver Jaromir, virkelig en Gang have begaaet et
Røveri eller i det mindste et Tyveri, Lady Macbeth skal spilles af en
Dame, der vel, som Tieck fordrer, af Naturen er saare kærlig, men dog
er saa temmelig fortrolig med Synet af en snigmorderisk Slagtning; og
endelig skal man til Fremstillingen af i ganske særlig Grad idiotiske,
grove og plumpe Herrer have engageret den store Wurm, der ufravigelig
henrykker sine Aandsfrænder, hver Gang han løfter sig i sin fulde
Höjde, Bravo, Bravo, »hver Tomme en Pjalt!« - Hvis nu ovennævnte unge
Menneske havde et daarligt Begreb om Forholdene ved
Berlinerskuespillet, saa opfattede han endnu langt mindre, at den
Spontini’ske Janitscharopera med dens Pauker, Elefanter, Trompeter og
Gongonger er et heroisk Middel til at styrke vort slappede Folk i
krigersk Henseende, et Middel, som allerede Plato og Cicero i deres
Statskløgt have anbefalet. Allermindst begreb nu det unge Menneske
Ballettens diplomatiske Betydning. Det kostede mig Besvær at göre ham
begribeligt, hvorledes der sidder mere Politik i Hoguets Fødder end i
Buchholz’s Hoved, hvorledes alle hans Dansture betyde diplomatiske
Forhandlinger, hvorledes enhver af hans Bevægelser har en politisk
Adresse, saaledes at han f. Eks. mener vort Kabinet, naar han böjer sig
længselsfuldt frem og griber vidt ud med Hænderne, saa at han mener
Forbundsdagen, naar han drejer sig hundrede Gange om paa den ene Fod
uden at komme af Pletten, har de smaa Fyrster i Tankerne, naar han
hopper omkring som med sammenbundne Ben,betegner den europæiske
Ligevægt, naar han raver frem og tilbage som en fuld Mand, antyder en
Kongres, naar han slynger de böjede Arme sammen som en Dukke
Silketraad, og endelig fremstiller vor altfor gode Ven mod Øst, naar
han lidt efter lidt folder sig ud og løfter sig i Vejret, bliver
staaende længe roligt i denne Stilling og saa pludselig eksploderer i
de forskrækkeligste Spring. Nu faldt Skællene fra den unge Mands Öjne,
og nu mærkede han, hvorfor Dansere blive bedre betalte end de store
Digtere, hvorfor Balletten er et uudtömmeligt Samtaleæmne blandt Corps
diplomatique, og hvorfor ogsaa ofte en smuk Danserinde bliver
underholdt privat af Ministeren, der temmelig sikkert Dag og Nat
anstrænger sig for at göre hende modtagelig for hans politiske System.
Ved Apis! hvor stort er ikke de uindviede og hvor ringe de indviede
Theatergængere Tal! Der staar det skikkelige Folk og gaber og beundrer
Spring og Vendinger og studerer Anatomi i Frk. Lemieres Stillinger og
klapper ad Frk. Röhnisch’s Entrechats og sludrer om Gratie, Harmoni og
Hofter — og der er ingen, der mærker, at han for sine Öjne har det
tydske Fædrenelands Skæbne i dansende Skrifttegn.

Mens der snakkedes saaledes frem og tilbage, tabte man dog ikke det
nyttige af Sigte, og man lod de store Fade, der vare ærligt fyldte med
Kød, Kartofler o. s. v., vederfares Retfærdighed. Maden var alligevel
daarlig. Men da jeg i Forbigaaende henvendte en Bemærkning derom til
min Nabo, svarede han temmelig uhøfligt med en Akcent, paa hvilken jeg
kendte Schweizeren, at vi Tydskere vare ligesaaubekendte med den sande
Nöjsomhed som med den sande Frihed. Jeg trak paa Skuldrene og
bemærkede, at de egenlige Lakajer og Bolsehefabrikanter overalt ere
Schweizere og specielt benævnes saaledes, og at overhovedet de
nuværende schweiziske Frihedshelte, der fyldte Publikum med saa meget
Vaas om politisk Desperation, altid forekom mig at ligne de Harer, der
fyre Pistoler af paa offenlige Markeder, sætte alle Börn og Bønder i
Forbavselse over deres Mod og alligevel er og bliver Harer.

Alpernes Sön havde ganske sikkert ikke ment noget ondt med det, »han
var en tyk Mand, følgelig en god Mand,« siger Cervantes. Men min anden
Nabo, en Mand fra Greifswalde, følte sig höjlig stødt ved min Ytring;
han forsikrede, at den tyske Handlekraft og Skikkelighed endnu ikke var
udslukt, slog sig for sit Bryst, saa det drønede, og tömte en vældig
Kande Hvidtøl. Schweizeren sagde: »Naa, naa!« Men jo mere beroligende
han sagde dette, desto ivrigere hængte Greifswalderen i. Denne var en
Mand fra de Tider, da Lusene havde gode Dage og Frisørerne gik i stadig
Angst for at sulte ihjel. Han gik med langt nedfaldende Haar,
Ridderbaret, en sort, oldtydsk Frakke, en smudsig Skjorte, der tillige
gjorde det af for Vest, og under den en Medaillon med en Tot Haar af
Blüchers Skimmel. Han saa ud som en Nar i Legemsstörrelse. Jeg holder
meget af Motion ved Aftensbordet og lod ham derfor inddrage mig i en
patriotisk Disput. Han var af den Mening, at Tydskland burde inddeles i
33 Distrikter. Jeg hævdede derimod, at det burde være 48, fordi man saa
kunde skrive en meresystematisk Haandbog over Tydskland, og det jo dog
var nødvendigt at sætte Livet i Forbindelse med Videnskaben. Min Ven
Greifswalderen var endvidere tydsk Barde og arbejdede, som han betroede
mig, paa et nationalt Heltedigt, der skulde forherlige Hermann og
Hermannslaget. Jeg gav ham mangt et nyttigt Vink angaaende
Tilberedelsen af dette Epos. Jeg gjorde ham opmærksom paa, at han kunde
antyde Teutoburgerskovens Moradser og Blokveje meget malende ved Hjælp
af vandede og humpende Vers, og at det vilde være en fin Kompliment til
Patriotismen at lade Varus og de andre Romere tale lutter Vanvid. Jeg
haaber, at dette Kneb vil lykkes ham saa vel som andre Berlinerdigtere
indtil den betænkeligste Grad af Illusion.

Ved vort Bord blev man stedse mere höjrøstet og familiær, Vinen
fortrængte Øllet, dampende Punscheboller kom ind, og der blev drukket
Dus og sunget. Nu lød den gamle Landets Fader og herlige Sange af W.
Müller, Rückert, Uhland o. s. v. Smukke Melodier af Methfessel. Bedst
lød vor Arndts tydske Ord: »Den Gud, som Jærnet vokse lod, han vilde
ingen Trælle!« Og udenfor bruste det, som om det gamle Bjærg sang med,
og nogle ravende Venner paastod endog, at det rystede fornöjet paa sit
skaldede Hoved, og at vort Værelse bevægede sig frem og tilbage.
Flaskerne bleve tommere, og Hovederne fuldere. En brølede, en anden
sang Falset, en tredje deklamerede op af »Brøden,« en fjerde snakkede
sort Latin, en femte prækede om Maadehold, og en sjette krøb op paa en
Stol og docerede saaledes: »Mine Herrer! Jorden er en rund Valse,
Menneskene er enkelte Stifter derpaa,anbragte i en alt andet end ond
Hensigt; men Valsen drejer sig, Stifterne støde an hist og her og give
en Tone, nogle tidt, andre sjældent, det giver en forunderlig,
sammensat Musik, og det er det, vi kalder Verdenshistorie! Vi tale
altsaa först om Musiken, dernæst om Verden og endelig om Historien; den
sidste inddele vi fremdeles i Positiv og spanske Fluer —« og saaledes
gik det videre fort med Fornuft og Vanvid.

En gemytlig Mecklenburger, der sad med Næsen ned i sit Puncheglas og
med et saligt Smil indsnuste Duften derfra, kom med den Bemærkning, at
han var til Mode, som om han atter stod foran Theater-Buffetten i
Schwerin. En anden holdt sit Vinglas op for Öjnene som en Kikkert og
syntes at betragte os opmærksomt igennem det, mens den røde Vin løb ned
ad hans Kinder og ind i hans fremstaaende Mund. Greifswalderen kastede
sig i et pludseligt Anfald af Begejstring til mit Bryt og jublede: »O,
om Du forstod mig, jeg elsker, jeg er lykkelig, jeg bliver genelsket,
og det er Gud straffe mig en dannet Pige, thi hun har fulde Bryster og
gaar med hvid Kjole og spiller Klaver!« — Men Schweizeren græd og
kyssede smægtende min Haand og klynkede i ét væk: »Aa Bäbeli! Aa
Bäbeli!«

I dette forvirrede Spektakel, hvor Tallerkenerne lærte at danse og
Glassene at flyve, sad lige overfor mig to Ynglinge saa skönne og blege
som Marmorbilleder, idet den ene nærmest lignede Adonis, den anden
Apollo. Næppe mærkelig var den lette Rosenaande, som Vinen gød over
deres Kinder. Med uendelig Kærlighed saa de paa hinanden, som om
degensidig kunde læse i hinandens Öjne, og i disse Öjne straalede det,
som der var faldet nogle Lysdraaber ned i dem fra den Skaal med luende
Kærlighed, som en Engel hist oppe bærer over fra den ene Stjærne til
den anden. De hviskede med længselsbævende Stemme, og det var sörgelige
Historier med en underfuldt smærtelig Tone i. »Nu er Nora ogsaa død!«
sagde den ene med et Suk, og efter et Ophold fortalte han om en ung
Pige i Halle, der var forelsket i en Student, og, da denne forlod
Halle, ikke talte til nogen mere, spiste grumme lidt og græd Dag og Nat
og uafbrudt sad og saa paa den Kanariefugl, som den elskede en Gang
havde foræret hende. »Fuglen døde, og snart efter døde ogsaa Nora!«
saaledes sluttede Fortællingen, og de to Ynglinge tav atter og sukkede,
som skulde deres Hjærte briste. Endelig sagde den anden: »Min Sjæl er
bedrøvet! Kom med ud i den mörke Nat! Indsuge vil jeg Skyernes Aande og
Maanens Straaler. Min Vemodsfælle! jeg elsker dig, dine Ord tone som
Pust i Sivet, som glidende Strömme, de give Genlyd i mit Bryst, men min
Sjæl er bedrøvet!«

Nu stod de to Ungersvende op, slyngede Armene om hinandens Nakke og
forlod det stöjende Værelse. Jeg gik bag efter dem og saa, hvorledes de
traadte ind i et mörkt Værelse, hvorledes den ene i Stedet for at aabne
Vinduet lukkede et stort Klædeskab op, og hvorledes de begge bleve
staaende foran dette med længselsfuldt udbredte Arme og skiftedes til
at tale. »I den dæmrende Nats Luftninger!« raabte den ene, »hvor
kvægende I køle mine Kinder! Hvor lifligt I spille med mine Lokker! Jeg
staar paa BjærgetsSkytop, for mine Fødder ligge Menneskenes sovende
Byer og blinke de blaa Vande. Hør, hvor Granerne bruse dernede i Dalen!
Hist over Höjene hendrage Forfædrenes Aander i taagede Skikkelser. O,
om jeg kunde jage med Eder paa Skyhesten gennem den stormfulde Nat,
over det rullende Hav, op mod Stjærnerne! Men ak, jeg er betynget af
Sorg, og min Sjæl er bedrøvet!« — Den anden Ungersvend havde ligeledes
længselsfuldt udstrakt sine Arme mod Klædeskabet, der styrtede Taarer
ud af hans Öjne, og til et Par gule Skindbukser, som han antog for at
være Maanen, sagde han med vemodig Røst: »Skön er du, Himlens Datter!
Huldsalig er dit Aasyns Ro! Du vandrer afsted i Elskelighed! Stjærnerne
følge din blaa Sti i Østen. Ved Synet af dig fryde Skyerne sig, og
deres skumle Skikkelser lyse. Hvem er dig lig paa Himmelen, du Nattens
Datter? Ved din Nærværelse føle Stjærnerne sig beskæminede og vende
deres gröntglinsende Öjne bort. Hvorhen bortlyer du fra din Sti, naar
om Morgnen dit Aasyn blegner? Har du som jeg dit Halle? Boer du i
Vemodens Skygger? Ere dine Søstre nedfaldne fra Himlen? De, der glad
med dig gennemvandrede Natten, ere de ej mere? Ja, de ere nedfaldne, o
skönne Lys, og du skjuler dig ofte for at begræde dem. Dog éngang vil
Natten komme, og du, ogsaa du er da borte og har forladt dine blaa
Stier didoppe. Da løfte Stjærnerne deres grönne Hoveder, som engang din
Nærværelse gjorde til Skamme, og De ville glæde sig. Dog nu er du klædt
i din Straalepragt og skuer ned fra Himmelens Porte. Sønderriver
Skyerne, I Vinde, at Nattens Datterkan skinne frem, og de buskede
Bjærge glimre, og Havet rulle sine skummende Vover i Straaleglans!«

En velbekendt, ikke videre mager Ven, der havde drukket mere, end han
havde spist, sköndt han ogsaa denne Aften som sædvanlig havde sat en
Portion Oksekød til Livs, som seks Gardelöjtnanter og et uskyldigt Barn
kunde blive mætte af, kom nu farende forbi i overstadigt godt Humør,
det vil sige à la Svin, skubbede vore to elegiske Venner temmelig
ublidt ind i Skabet, ravede afsted efter Dören og rumsterede ganske
myrderligt udenfor. Stöjen i Salen blev ogsaa stadig mere forvirret og
bedøvende. De to Ungersvende i Skabet laa og jamrede sig og klynkede,
at de laa knuste ved Bjærgets Fod; den ædle Rødvin strömmede dem ud af
Halsen, de overrislede hinanden gensidigt, og den ene sagde til den
anden: »Lev vel! jeg føler, at jeg forbløder. Hvorfor vækker du mig,
Foraarsluft? Du smigrer og siger: Jeg bedugger dig med Draaber af
Himlen. Men den Tid, da jeg skal visne hen, er nær, nær er den Storm,
som skal feje mine Blade bort! I Morgen vil den Vandringsmand komme, ja
komme, som saa mig i al min Skönhed, rundt omkring vil hans Öje søge
mig paa Marken og ikke ﬁnde mig!« — Men alt blev overdøvet af den
velbekendte Basstemme, der udenfor Dören under Banden og Skraalen
klagede sig saa gudsjammerligt, fordi der ikke var én eneste Lygte
tændt paa hele den mörke Weendegade, saa man ikke engang kunde se, hvem
det var, man slog Vinduesruderne ind hos.

Jeg kan taale meget — Beskedenhed forbyder mig at nævne Flaskernes
Antal — og jeg fejlede ikke videre,da jeg kom ind i mit Sovekammer. Den
unge Købmand laa allerede i Sengen med sin kridhvide Nathue og sin
safrangule Sundheds-Uldtröje. Han var fra Frankfurt am Main, og
følgelig talte han ligestraks om Jøderne, der have mistet al Sans for
det skönne og ædle og sælge de engelske Varer 25 p. Ct. under
Fabrikspris. Jeg fik med ét Lyst til at have ham til bedste; desaarsag
fortalte jeg ham, at jeg gik i Sövne og paa Forhaand maatte bede ham om
Undskyldning for det Tilfælde, at jeg vilde gaa hen og forstyrre ham i
hans Sövn. Det sölle Menneske sov af den Grund, som han tilstod mig
næste Dag, slet ikke hele Natten, fordi han laa i den dødeligste Angst
for, at jeg skulde gaa hen i Sövne og anrette en Ulykke med mine
Pistoler, der laa foran min Seng. Egenlig var det ikke gaaet mig meget
bedre end ham, jeg havde sovet meget daarligt. Vilde, ængstende
Fantasier. Et Klaverudtog af Dantes »Helvede«. Tilsidst drömte jeg
endog, at jeg overværede Opførelsen af en juridisk Opera, der har
Navnet Falcidia, med arveretlig Tekst af Gans og Musik af Spontini. En
vanvittig Dröm. Det romerske Forum var prægtigt oplyst; Serv. Asinius
Göschenus sad som Prætor paa sin Embedsstol og kastede sin Toga i
stolte Folder og udtordnede buldrende Recitativer; Marcus Tullius
Elversus aabenbarede i Egenskab af Prima Donna legataria al sin
tækkelige Kvindelighed og sang den smægtende Bravourarie quicunque
civis romanus, mens teglstensrødt sminkede Referendarer brølede som de
umyndiges Kor; Privatdocenter, klædte som Genier i kødfarvet Trikot,
dansede en för-justiniansk Ballet og bekransede de tolv Tavler med
Blomster,under Lyn og Tordenskrald opsteg af jorden den romerske
Lovgivnings krænkede Aand; derpaa Basuner, Stortrommer, Guldregn, cum
omni causa.

Af dette Spektakel blev jeg udfriet af Værten, idet denne kom og vakte
mig, for at jeg skulde se Solen staa op. Oppe paa Taarnet traf jeg
allerede nogle ventende, der stod og gned sig i de frysende Hænder,
mens andre kom tumlende op, endnu med Sövnen i Öjnene; endelig stod
hele den stille Menighed fra i Aftes atter samlet, og i Tavshed saa vi,
hvorledes den lille karmoisinrøde Kugle steg op i Horizonten, hvorledes
en sløret vinteragtig Belysning udbredte sig, Bjærgene ligesom svömmede
i et hvidt bølgende Hav, og blot deres Spidser traadte synligt frem,
saa man kunde tro at staa paa en lille Höj midt paa en oversvömmet
Slette, hvor kun enkelte törre Jordknolde stak op hist og her. For at
fastholde i Ord, hvad jeg havde seet og følt, skitserede jeg følgende
Digt:

Alt det lysner nu i Østen, Solens förste Gnister flamme; i et Hav af
Taage svömme fjærne höje Bjærges Kamme.

Havde jeg Syvmilestövler, foer med Vindens Hast jeg over disse höje
Bjærges Kamme didhen, hvor min elskte sover.

Varsomt, blidt jeg da til Side drog den lille Sengs Gardiner, kyssed
varsomt hendes Pande, varsomt hendes Munds Rubiner.Endnu mere varsomt
hvisked jeg i hendes hvide Øre: Dröm, at end vi begge elske og hinanden
end tilhøre!

Imidlertid var min Længsel efter at faa Frokost ogsaa stor, og efter at
have sagt mine Damer nogle Komplimenter, ilede jeg ned for at drikke
Kaffe i den varme Stue. Det var haardt nødvendigt; det saa ligesaa ﬂovt
ud i min Mave som i Stefanskirken i Goslar. Men samtidig med den
arabiske Drik gennemrislede ogsaa det varme Østerland mine Lemmer,
orientalske Rosers Duft omsvævede mig, der lød søde Bülbül-Sange,
Studenterne forvandlede sig til Kameler, Brockenhusets Piger med deres
Congreveske Blikke blev til Houris, Filisternæserne til Minareter o. s.
v.

Bogen, som laa ved Siden af mig, var derimod ikke Koranen. Ganske vist
indeholdt den Idiotisme nok. Det var den saakaldte Brockenbog, hvori
alle de rejsende, der naa op paa Bjærget, skrive deres Navne, de fleste
i Tilgift nogle Tanker og i Mangel heraf vedföje deres Følelser. Der er
endog mange, der udtrykke sig paa Vers. I denne Bog kan man se, hvilke
Frygteligheder der kan opstaa, naar det store Filisterslæng sætter sig
for at blive poetiske ved brugelige Lejligheder, som her paa Brocken.
Prinsen af Pallagonias Palads rummer ikke saa store Smagløsheder som
denne Bog, hvor det navnlig er D'Hrr. Toldere, der glimre med deres
mugne Pathos, Kontorungersvendene med deres höjstemte Sjæleudgydelser,
de oldtydske Revolutionssportsmænd med deres
Sports-Slagord,Berliner-Skolemestrene med deres forulykkede
Begejstringsfraser o. s. v. Hr. Sörensen skal ogsaa for en Gangs Skyld
produdere sig som Forfatter. Her beskrives Solopgangens majestætiske
Pragt; dér klages der over daarligt Vejr, skuffede Forventninger og
Taagen, som hindrer enhver Udsigt. »Omtaaget kom jeg herop, omtaaget
gaar jeg herfra!« er en staaende Brander, som her bliver revet efter af
Hundreder. En vis Karoline skriver, at hun har faaet vaade Fødder ved
at bestige Bjærget. En lille naiv Hansine skriver lakonisk med denne
Klage in mente: Ogsaa jeg blev vaad ved den Historie. Hele Bogen lugter
af Ost, Øl og Tobak; man tror at læse en Roman af Clauren.

Mens jeg nu som beskrevet sad og drak Kaffe og hladede i Brockenbogen,
traadte Schweizeren ind med höjrøde Kinder, og fuld af Begejstring
fortalte han om, hvilket ophöjet Syn han havde nydt deroppe paa
Taarnet, da Sandhedens Symbol, Solens rene og rolige Lys havde kæmpet
med de natlige Taagemasser, at det havde set ud som et Slag mellem
Aander, hvor vrede Kæmper udstrække deres lange Sværd, harnisk-klædte
Riddere jage afsted paa vælige Gangere, og Stridsvogne, flagrende
Bannere og fantastiske Dyreskikkelser dukke frem af den vildeste
Vrimmel, indtil alt tilsidst krøller sig sammen i de vanvittigste
Forvridninger, smelter bort, stadigt blegere og blegere, og forsvinder
sporløst. Dette demagogiske Naturfænomen var jeg gaaet glip af, og jeg
kan, hvis det skulde komme til Proces, med min Ed bekræfte, at jeg ikke
veed om andet end Smagen af den gode, brune Kaffe. Ak, den var endog
Skyld i, at jeg glemte minsmukke Dame, og nu stod hun tillige med sin
Moder og mandlige Ledsager udenfor Dören i Begreb med at stige til
Vogns. Det var lige med Nød og næppe, jeg fik Tid til at ile derhen og
forsikre hende, at det var koldt. Hun lod utilfreds med, at jeg ikke
var kommen för; men jeg glattede snart de ærgerlige Folder paa hendes
smukke Pande ved at forære hende en mærkelig Blomst, som jeg havde
plukket Dagen forud paa en stejl Fjeldvæg under Fare for at knække
Halsen. Moderen ønskede at faa Blomstens Navn at vide, ret som om hun
fandt det upassende, at hendes Datter stak en fremmed og ikke
præsenteret Blomst ind paa Brystet, — thi Blomsten fik virkelig denne
misundelsesværdige Plads, hvad den sikkert mindst drömte om i Gaar paa
sin ensomme Klippe. Den tavse Følgesvend aabnede nu paa éngang sin
Mund, talte Blomstens Støvtraade og sagde ganske tört: Den hører til
ottende Klasse.

Det ærgrer mig, hver Gang jeg seer, at man ogsaa har inddelt Vorherres
kære Blomster i Kaster ligesom os og efter lignende udvortes
Kendemærker, nemlig Forskellen i Støvtraade. Hvis der endelig skal være
Tale om Inddeling, saa burde man følge Theofrast’s Forslag, der nærmest
vilde inddele Blomsterne efter deres Aand, det er deres Lugt. Hvad mig
angaar, saa har jeg mit eget System i Naturvidenskaben, og inddeler
overensstemmende hermed alt i: det, man kan spise, og det, man ikke kan
spise.

For den ældre Dame var Blomsternes hemmelighedsfulde Natur alligevel
intet mindre end en lukket Bog, og uvilkaarligt ytrede hun, at hun
følte stor Glædeved Blomsterne, saa længe de voksede i Haven eller i en
Urtepotte, men at paa den anden Side hendes Bryst gennembævedes paa en
gaadefuldt ængstende Maade af en blid Smærtefølelse, naar hun saa en
afbrudt Blomst, — da jo en saadan egenlig var et Lig, og et saadant
brudt, fint Blomsterlig kunde lade sit visne lille Hoved hænge helt
bedrøvet ned, ligesom et dødt Barn. Hun blev næsten forskrækket over
den triste Refleks, hendes egen Bemærkning gav, saa jeg følte det som
min Pligt at forjage denne med et et Par Vers af Voltaire. Hvor et Par
franske Ord dog straks formaa atter at hensætte En i den passende
korrekte Stemning! Vi lo, der blev kysset paa Haanden, smilt naadigt,
Hestene vrinskede, og Vognen humpede langsomt og besværligt ned ad
Bjærget.

Nu gjorde Studenterne ligeledes Anstalter til at tage bort,
Rejsetaskerne bleve spændte, og Regningerne, der viste sig over al
Forventning billige, klarerede; de modtagelige Piger, hvis Ansigter bar
Spor af lykkelig Kærlighed, bragte efter Skik og Brug Brockenbuketter,
hjalp til med at fæste dem paa Huerne, ﬁk Drikkepenge derfor i Form af
et Par Kys eller et Par Skilling; og saa steg vi alle ned ad Bjærget,
idet nogle, deriblandt Schweizeren og Greifswalderen, slog ind paa
Vejen til Schierke, mens de andre, omtrent tyve Mand, deriblandt jeg og
mine Landsmænd, under Anförsel af en Vejviser drog ned gennem de
saakaldte Snehuller i Retning af Ilsenburg.

Det gik over Hals og Hoved. Halle-Studenter marchere hurtigere end det
østerrigske Landeværn. För jeg saa mig for, laa det nøgne Parti af
Bjærget medde derpaa henstrøede Stengrupper allerede bag os, og vi kom
gennem en Granskov, som jeg havde seet Dagen i Forvejen. Solen nedgød
allerede sine festlige Straaler og belyste de lunefuldt broget-klædte
Burscher, der trængte saa lystigt gennem Krattet, forsvandt hist og
atter kom til Syne her, løb over Moradser paa de Træstammer, der laa
tværs over, klatrede over stejle Dybder og de krybende Rødder, skraalte
op i de fornöjeligste Tonearter og fik ligesaa lystige Svar tilbage fra
de kvidrende Skovfugle, de susende Graner, de usynligt plaskende Kilder
og det smældende Ekko. Naar den glade Ungdom og den skönne Natur mødes,
er det til gensidig Fornöjelse.

Jo dybere vi kom ned, desto yndigere bruste de underjordiske Vandløb,
kun paa enkelte Steder blinkede de frem under Sten og Buskads og syntes
i al Hemmelighed at lure paa Lejlighed til at træde frem for Lyset, og
endelig var der en lille Bølge, der tog Mod til sig og sprang frem. Nu
seer man da det sædvanlige Syn: en enkelt modig gör Begyndelsen, og de
forsagtes store Tros bliver pludselig til stor Forbavselse for sig selv
greben af Mod og skynder sig med at forene sig med den förste Mand. En
Mængde andre Kilder kom nu hastigt hoppende frem af deres Skjul,
sluttede sig til den, der først var sprunget frem, og snart dannede de
i Forening en allerede betydelig Bæk, der bruser ned gennem Bjærgdalen
i utallige Fosse og underlige Snoninger. Det er nu Ilse, den dejlige,
søde Ilse. Den drager sig ned gennem den velsignede Ilsedal, paa hvis
begge Sider Bjærgene lidt efter lidt hæve sig höjere, og disse Bjærge
ere ved deres Fod forStörstedelen bevoksede med Bøge, Ege og
almindelige Løvtræer og ikke længer med Graner og andre Naaletræer. Den
nævnte Løvvækst er nemlig fremherskende paa »Nedreharz«, som Brockens
østlige Side kaldes i Modsætning til dets Vestside, der hedder
»Øvreharz« og i Virkeligheden er meget höjere, altsaa ogsaa langt
gunstigere for Naaletræers Trivsel.

Det er en ubeskrivelig Lyst, Troskyldighed og Ynde, hvormed Ilse
styrter sig ned over de fantastisk formede Klippestykker, som den møder
i sit Løb, saa at Vandet pisker vildt i Vejret eller flyder skummende
over, hist strömmer ud af allehaande Klipperevner som af fyldte
Vandkander i rene Buer og nedenfor atter tripper hen over Smaastenene
som en munter ung Pige. Ja, Sagnet har Ret, Ilse er en Prinsesse, som
løber leende og blomstrende ned ad Bjærget. Hvor hendes hvide
Skumklædning blinker i Sollyset! Hvor hendes Sølvslöjfer ﬁagre i
Vinden! Hvor hendes Diamanter funkle og blinke! De höje Bøge staa og se
til som alvorlige Fædre, der med et hemmeligt Smil betragte deres søde,
overgivne Barn; de hvide Birketræer bevæge sig som fornöjede gamle
Tanter, sköndt med en Smule Ængstelse over de dristige Spring; det
stolte Egetræ seer til som en gnaven Onkel, der skal betale Gildet;
Smaafuglene i Luften tiljuble deres Bifald, og Blomsterne ved Bredden
hviske ömt: O, tag os med, tag os med, kære Søsterlil! — men den
overgivne Pige springer videre uden at standse, og pludselig griber hun
den drömmende Digter, og ned strömmer en Blomsterregn af velklingende
Straaler og straalendeVelklang, og jeg bliver ude af mig selv af lutter
Herlighed og hører ikke andet end de søde Flöjtetoner:

Jeg er Prinsesse Ilse, i Ilsefjæld jeg boer; følg med til mit Slot det
lyse, vor Fryd skal blive stor.

Jeg skyller min klare Bølge over dit Hoved hen, da skal du din Smærte
forglemme, du sorgbetyngte Svend.

I mine hvide Arme og ved mit hvide Bryst, der skal du hvile og drömme
om gammel Eventyrlyst.

Jeg skal ved mit Hjærte dig vugge, som jeg vuggede i mit Skød den gode
Kejser Henrik, der nu forlængst er død.

Døde blive de døde, kun levende Elskov er varm, og jeg er ung, og
fyrigt slaar Hjærtet i min Barm.

Kom med til mit Slot dernede, mit klingende Slot af Krystal, hvor
Frøkner og Riddere svinge sig glad i den straalende Hal.De gyldne
Sporers Klirren og Silkeslæbenes Sus blandes med Trommernes Dundren og
med Trompeternes Brus.

Som Kejser Henrik jeg favned, dig ogsaa jeg favne vil; naar Hornet
kaldte derude, jeg stopped hans Øre til.

Det er en underlig salig Følelse, naar Virkelighedens Verden flyder
sammen med vor Følelsesverden, og grönne Træer, Tanker, Fuglesang,
Vemod, Himmelblaat, Erindring og Blomsterduft slynge sig sammen i søde
Arabesker. Kvinderne ere dem, som bedst kende denne Følelse, og derfor
kan der ogsaa svæve et saa indtagende vantro Smil om deres Læber, naar
vi Visdomsaristokrater prale med vore logiske Bedrifter, hvorledes vi
have inddelt alt saa net i det subjektive og objektive, hvorledes vi
have forsynet vort Hoved ligesom et Apothek med tusend Skuffer, der
indeholde, den ene Fornuft, den anden Intelligens, den tredje
Vittighed, den fjerde daarlige Vittigheder, og den femte slet
ingenting, nemlig Ideen.

Mens jeg vandrede afsted som i Drömme, havde jeg næsten ikke lagt Mærke
til, at vi vare komne ud af Ilsedalens Skød, og det atter gik op ad
Bakke. Det gik meget stejlt og besværligt, og mangen En iblandt os
tabte Vejret. Men som vor salig Fætter, der ligger begravet i Mölln,
tænkte vi forud paa, at det atter skulde gaa ned ad Bakke, og vare saa
desto mere fornöjede. Endelig naaede vi til Ilsefjæld.Dette er en uhyre
Granitklippe, der løfter sig lang og dristig op fra Dybet. Paa de tre
Sider er den omsluttet af höje, skovklædte Bjærge, men den fjerde Side,
den nordlige, er fri, og her seer man over det nedenunder liggende
Ilsenburg og Ilse langt ned i det flade Land. Paa Klippens
taarnlignende Spids staar et stort Jærnkors, og til Nød kunne ﬁre
Menneskefødder faa Plads ved Siden af.

Ligesom nu Naturen har udstyret Ilsefjældet ved dets Stilling og Form
med en fantastisk Ynde, saaledes har ogsaa Sagnet udgydt sit Rosenskær
derover. Gottschalk beretter: »Man fortæller, at der her har staaet et
forhekset Slot, hvori den rige og smukke Prinsesse Ilse boede, og at
hun endnu hver Morgen bader sig i Ilse; og hvem der er saa heldig at
træffe det rette Tidspunkt, bliver af hende ført ind i den Klippe, hvor
hendes Slot er, og kongeligt belönnet.« Andre fortælle om Frøken llses
og Ridder Westenbergs Kærlighed en kön Historie, som en af vore mest
bekendte Digtere har gjort til Genstand for romantisk poetisk
Behandling i »Aftenbladet«. Der er atter andre, der fortælle
anderledes: Det skal have været den oldsachsiske Kejser Henrik, der nød
de mest kejserlige Timer hos den skönne Havfrue Ilse i hendes
fortryllede Klippeborg. En nyere Forfatter, Hs. Velbaarenhed Hr.
Niemann, der har skrevet en Harz-Rejsebog, hvori han har angivet
Bjærghöjderne, Magnetnaalens Deklination, Byernes Gæld og deslige med
rosværdig Flid, paastaar imidlertid: »Hvad der fortælles om den skönne
Prinsesse Ilse, hører Sagnets Verden til.« Saaledes tale alle disse
Folk, for hvem en skön Prinsesse aldrighar vist sig, men vi, der ere
særlig begunstigede af smukke Damer, kende det bedre. Det gjorde Kejser
Henrik ogsaa. Det var ikke for ingen Ting, de oldsachsiske Kejsere
hængte saa inderligt ved deres kære Harz. Man behøver kun at blade i
den gamle Lüneburger-Kronik, hvor de gode gamle Herrer ere afbildede i
forunderligt troskyldige Træsnit, i fuld Rustning paa deres
vaabenklædte Stridshest, med den hellige Kejserkrone paa det dyrebare
Hoved og Sværd og Scepter i de faste Hænder; og paa de rare
overskæggede Ansigter kan man tydeligt læse, hvor ofte de have længtes
tilbage til deres Harzprinsessers elskende Hjærter og Harzskovenes
fortrolige Susen, mens de dvælede i Udlandet, maaske i det citron- og
giftfyldte Vælskland, hvorhen de og deres Efterfølgere saa ofte
lokkedes af Ønsket om at kaldes romerske Kejsere, en ægte tydsk honnet
Ambition, som bevirkede, at Kejser og Rige gik i Løbet.

Men jeg raader hver den, der staar paa Ilsefjældets Spids, til hverken
at tænke paa Kejser eller Rige eller paa den skönne Ilse, men blot paa
sine Fødder. Thi som jeg stod der hensunken i Tanker, hørte jeg
pludselig den underjordiske Musik fra Trylleslottet og saa, hvordan
Bjærgene rundt omkring stod paa Hovedet, og de røde Tegltage i
Ilsenburg tog til at danse, og de grönne Træer omkring i den blaa Luft,
saa at det blev baade grönt og blaat for mine Öjne, og jeg sikkert
vilde være styrtet ned i Afgrunden, greben af Svimmelhed, hvis jeg ikke
i min Sjæleangst havde klamret sig fast til Jærnkorset. Og at jeg har
gjortdette sidste i en saa mislig Stilling, er der vist ingen, der vil
fortænke mig i.

*

Min »Harzrejse« er og bliver et Brudstykke, og de brogede Traade, der
ere saa smukt indvævede deri for at danne et harmonisk sammenslynget
Hele, afskæres pludseligt som af den ubönhørlige Parces Saks. Maaske
væver jeg dem videre i fremtidige Sange, og hvad der nu er nöjeregnende
fortiet, vil da blive fuldt ud sagt. Tilsidst kommer det dog ud paa ét,
paa hvilket Sted og til hvilken Tid man udtaler noget, naar man kun i
det hele taget siger det éngang. Lad kun de enkelte Værker vedblive at
være Brudstykker, naar de blot tilsammenlagt udgöre et Hele. Ved en
saadan Sammenlægning kan man hist og her fuldstændiggöre det
mangelfulde, udjævne det knudrede og mildne det allergroveste. Dette
vilde maaske allerede blive Tilfældet med de förste Blade af min
Harzrejse, og de kunde vel frembringe et mindre bittert Indtryk, naar
man paa anden Led fik at vide, at den Uvilje, jeg nærer mod Göttingen i
Almindelighed, sköndt den endda overgaar, hvad jeg har udtalt, dog paa
langt nær ikke er saa stor som den Agtelse, jeg nærer for enkelte
Personer dér. Og hvorfor skulde jeg fortie det, jeg tænker her i
Særdeleshed paa hin höjt skattede Mand, der allerede i tidligere Tid
tog sig saa venligt af mig, allerede den Gang indgav mig en inderlig
Kærlighed til Studiet af Historien, senere bestyrkede mig i min Iver
derfor og derved ledte min Aand ind paa roligere Baner, anviste min
Livslyst sundere Retninger oghovedet beredte mig den Trøst fra
Historien, uden hvilken jeg aldrig kunde have holdt Dagens pinagtige
Freintoninger ud. Den, jeg taler om, er den store Historiegransker og
det store Menneske Georg Sartorius, hvis Öje er en lysende Stjærne i
vor mörke Tid, og hvis Hjærte staar gæstfrit aabent for alle fremmede
Sorger og Glæder, for Tiggerens og Kongens Bekymringer og for
hensygnende Folks deres Guders sidste Suk.

Jeg kan ikke undlade ligeledes her at antyde, at Øvreharz, den Del af
Harzen, jeg har beskrevet indtil Ilsedalens Begyndelse, langtfra ikke
frembyder et saa tiltalende Syn som det romantiske og maleriske
Nedreharz og i sin vildtforrevne, grandystre Skönhed staar i meget
stærk Modsætning til dette; paa samme Maade staa ligeledes de tre af
Ilse, Bøde og Selke dannede Dale i Nedreharz i en ganske yndefuld
indbyrdes Modsætning, hvis man da formaar at personiﬁcere hver af disse
Dales Karakter. Det er tre Kvindeskikkelser, blandt hvilke man har ondt
ved at afgöre, hvilken der er den smukkeste.

Jeg har allerede baade talt og sunget om den kære, søde Ilse og om,
hvor sødt og elskeligt hun modtog mig. Den mutte Skönhed Bode tog ikke
saa naadigt imod mig, og da jeg förste Gang fik Öje paa hende i det
tilrögede Rübeland, saa hun helt gnaven ud og indhyllede sig i et
sølvgraat Regnslør; men i et pludseligt Anfald af Elskov kastede hun
dette fra sig, da jeg naaede Toppen af Hestesporet, hendes Ansigt lyste
mig i Møde i den mest straalende Solskinspragt, der aandede en uendelig
Ömhed af alle hendes Træk,og af det overvundne Klippebryst trængte der
ligesom Længselssuk og smeltende Vemodstoner frem. Mindre öm, men mere
munter viste den skönne Selke sig for mig, den skönne, elskværdige
Kvinde, hvis ædle Enfold og livlige Ro holder al følerisk Familiaritet
tre Skridt fra Livet og dog ved et halvt undertrykt Smil røber sin Lyst
til at drille; denne Lyst kan jeg formodenlig tilskrive det, at jeg i
Selkedalen blev hjemsøgt af allehaande Smaauheld, at jeg saaledes, idet
jeg vilde springe over Vandet, plumpede i akkurat midtvejs, at siden,
da jeg havde ombyttet det vaade Fodtöj med Morgensko, én af disse slap
fra mig, uden at jeg senere fik Fingre eller rettere Taeer i den igen,
at et Vindpust bortførte min Hue, at mine Ben blev flængede af Tidsler
og videre fort af samme Sort. Men alle disse Uheld tilgiver jeg gærne
den smukke Dame, for smuk er hun. Og i dette Öjeblik staar hun for min
Fantasi i al sin rolige Uimodstaaelighed, og det er, som om hun siger:
Selv om jeg smiler, saa mener jeg Dem det dog godt, og jeg beder Dem
forherlige mig i Sang! Den herlige Bode træder ligeledes frem i min
Erindring, og hendes mörke Öje siger: Du ligner mig i Stolthed og Ve,
og jeg vil, at Du skal elske mig. Ogsaa den skönne Ilse kommer hoppende
frem, pyntelig og fortryllende i Mine, Figur og Bevægelser; hun ligner
ganske det hulde Væsen, der opliver mine Drömme, og ganske som dette
seer hun paa mig med en uhetvingelig Ligegyldighed og dog paa samme Tid
saa inderligt, saa uendeligt, saa gennemsigtig sandt. — Nu, jeg er
Paris, de tre Gudinder staa foran mig, og jeg giver den skönne Ilse
Æblet.Det er i Dag förste Maj, Foraaret strömmer ud over Jorden som et
Hav af Liv, dets hvide Blomsterskum bliver hængende i Træerne, overalt
udbreder der sig en uendelig, varm Taageglans, i Byen glimte Ruderne
lystigt i Husenes Vinduer, paa Tagene bygge Spurvene atter deres Reder,
paa Gaden spadsere Folk omkring og undres over, at Luften er saa stærk,
og de selv saa underligt til Mode, de spraglede Vierländerinder komme
med Violbuketter, Waisenhusbörnene drage i deres blaa Tröjer og med
deres søde, uægte Ansigter henad Jungfernstieg og muntre sig, som om de
i Dag skulde finde en Fader igen, Tiggeren paa Broen seer saa fornöjet
ud, som om han havde vundet det store Lod, ja selv den sorte
Vekselmægler, der gaar løs endnu og støver omkring med sit
gavtyveagtige Manufakturvareansigt, bliver beskinnet af Solens mest
fordragelige Straaler, — jeg vil gaa en Tur udenfor Porten.

Det er förste Maj, og jeg tænker paa dig, du skönne Ilse eller skal jeg
kalde dig »Agnes,« fordi jeg synes bedst om dette Navn? — jeg tænker
paa dig, og jeg kunde have Lyst til igen at være Vidne til, hvorledes
du straalende løber ned ad Bjærget. Men allerhelst vilde jeg staa nede
i Dalen og opfange dig i mine Arme. — Det er en dejlig Dag! — Overalt
seer jeg den grönne Farve, Haabets Farve. Overalt skyde Blomsterne frem
som søde Vidundere, og mit Hjærte vil atter blomstre. Dette Hjærte er
ogsaa en Blomst, ja en forunderlig én. Det er ikke nogen bly Viol,
nogen smilende Rose, nogen skær Lilje eller anden lille Blomst, der
fryder Pigens Sind med sin beskedne Liflighed og könt lader sig sætte
ved denkönne Barm og visner i Dag og atter blomstrer i Morgen. Dette
Hjærte ligner snarere hin tunge, fantastiske Blomst fra Brasiliens
Skove, der efter Sagnet kun blomstrer éngang hvert hundrede Aar. Jeg
kan huske, at jeg som Dreng har set en saadan Blomst. Vi hørte om
Natten et Knald som et Pistolskud, og næste Morgen fortalte Naboens
Börn mig, at det var deres »Aloe,« der pludselig havde sat Blomst med
et saadant Knald. De førte mig ind i deres Have, og dér saa jeg til min
Forbavselse, at den haarde og lave Plante med de tosset brede og
skarpttakkede Blade, som man saa let kunde saare sig paa, nu var skudt
helt i Vejret og øverst oppe bar det herligste Flor ligesom en
Guldkrone. Vi Börn kunde ikke engang se saa höjt, og den gamle,
stillefornöjede Christian, der holdt saa meget af os, byggede en
Trætrappe rundt omkring Blomsten, og dér klatrede vi op som Katte og
kiggede nysgærrigt ned i det aabne Blomsterbæger, hvorfra de gule
Straaletraade og ubekendte Dufte trængte op i uhørt Pragt.

Ja, Agnes, mit Hjaerte blomstrer ikke tidt og let; saa vidt jeg husker,
har det kun blomstret én eneste Gang, og det er vist allerede længe,
sikkert alt hundrede Aar siden. Jeg tror, at hvor herlig dets Blomst
end den Gang udfoldede sig, vilde den dog være ynkeligen vansmægtet af
Mangel paa Solskin og Varme, hvis den ikke var bleven ødelagt med Vold
af en mörk Vinterstorm. Men nu rører det sig og syder atter i mit
Bryst, og hvis du pludselig hører Skuddet — min Pige, bliv ikke bange,
jeg har ikke skudt mig, men min Kærlighed sprænger sin Knop og skyder
fremi straalende Sange, i evige Dithyramber, i den lifligste digteriske
Fylde.

Men er denne Kærlighed dig for höj, min Pige, saa gör dig det bekvemt
og stig op paa Trætrappen og kig derfra ned i mit blomstrende Hjærte.

Det er endnu tidligt paa Dagen, Solen har næppe tilbagelagt sin halve
Vej, og mit Hjærte dufter allerede saa stærkt, at det stiger mig
bedøvende til Hovedet og jeg slet ikke længer er klar over, hvor
Ironien hører op og Himlen begynder, saa jeg fylder Luften med mine Suk
og selv gærne kunde flyde ud paa ny i søde Atomer, i den uskabte
Guddom; — hvorledes skal det gaa, naar det först bliver Nat, og
Stjærnerne komme frem paa Himlen, »de ulyksalige Stjærner, der kunne
sige dig — —«

Det er förste Maj, den usseligste Diskespringer har paa denne Dag Lov
at være sentimental, og saa skulde det forbydes Digteren?

*

Anmærkninger.

Heinrich Heine fødtes af jødisk Slægt d. 13. Dec. 1799 i Düsseldorf.
Han gik i Skole i et halvt klosteragtigt, halvt militærisk Institut i
Byen, og blev i sit sekstende Aar ansat som Kontorist i Frankfurt,
senere i Hamburg; men Forretningslivet tiltalte ham ikke, og han egnede
sig heller ikke derfor, fik tværtimod stor Afsky for det og nærede hele
sit Liv Uvilje mod alt, hvad der stod i Forbindelse dermed. Ved en
Onkels Hjælp kom han da i 1819 til Universitetet i Bonn, hvor det var
Meningen, at han skulde studere Jura. 1820 begav han sig til
Universitetet i Göttingen; men hverken Omgivelserne paa dette Sted
eller selve Studiet tilfredsstillede ham; navnlig Studenternes stöjende
Knejpeliv og evige Dueller generede ham indtil Væmmelse; og da han selv
i 1821 blev indviklet i en Duelhistorie og som Følge deraf »blev
konsilieret,« bortvist fra Universitetet paa et halvt Aar, forlod han
Byen og begav sig til Berlin. Næste Aar udgav han sine to dramatiske
Arbejder »Almansor« og »Ratcliff,« der ikke bleve gunstigt modtagne,
hvorimod en Digtsamling, »Lyrisk Intermezzo,« der fulgte umiddelbart
efter, med ét Slag hævede ham til en förste Rangs Digter. Da han 1824
vendte tilbage til Göttingen (efter en Rekreationsrejse til Cuxhaven),
var hans Navn alleredeberömt, og hans »Harzrejse,« Beskrivelsen af en
Udflugt, han i Eftersommeren 1824 foretog til Harzen, vakte storartet
Opsigt.

»Harzrejsen« er typisk for Heines hele Produktion. Den store Lyriker og
den aandfulde, vittige Prosaist aabenbarer sig her i hver Linie, oftest
saaledes, at man ikke let kan adskille dem fra hinanden. Det er da
ogsaa den mærkelige Forening af Vid og Poesi, af tilspidset Lyrik og
guddommelig Prosa, af dyb Følelse og dristige og originale Lignelser og
Talemaader, som har givet Heine en af de förste Pladser blandt
Tydsklands bedste Navne. — Man seer snart, at det ikke er Heine ret
meget om at göre at give nöjagtige Beskrivelser af det sete og hørte,
men at benytte det som Baggrund for Stemningsudbrud og forskelligartede
Bemærkninger og Udfald mod det, der efter hans Mening fortjente at
hades og foragtes, i dette Tilfælde specielt det selskabelige Liv,
Spidsborgeriet og Universitetspedanteriet i Göttingen. Og hvor han
först har fattet Uvilje, der skaaner han ingen og intet.

Heine fuldendte i 1825 sit juridiske Studium, men kun for derefter
udelukkende at hellige sig sin literære Produktion. Pladsen tillader
ikke her at gaa nærmere ind paa denne. Kun saa meget skal anføres, at
hans »Rejsebilleder,« 2 Bind, 1826-27, gjorde ham til Tydsklands mest
læste Forfatter, og at hans verdensberömte Digtsamling »Sangenes Bog,«
1827, vistnok berettiger ham til Navnet af Aarhundredets störste
Lyriker.

Det fulgte af sig selv, at Heine ved sin skaanselløse Kritik maatte
erhverve sig et Utal af Fjender. Hans frisindede politiske Anskuelser
gjorde hamdesuden mistænkelig i de tydske Regeringers Öjne. Følgen
heraf var, at han 1831 ﬂyttede til Paris, hvorfra han sendte politiske
Breve til tydske Blade, og hvor han i øvrigt fortsatte sin digteriske
og kritiske Produktion. Hans Livs sidste Aar vare meget sörgelige; han
havde altid været meget nervøs og lidt af Hovedpine etc., ligesom hans
Sind altid var stzerkt trykket; i 1845 blev han næsten aldeles blind,
dernæst lam, og fra 1848 var han fuldstændig hjælpeløs, et levende Lig
i »en Grav af Madratser.« Han døde den 17. Febr. 1856.

***

Harzbjærgene er berömte gennem mange Sagn og spiller en vis Rolle i
Tydsklands Historie. Her var Kejser Heinrich Fuglefængers
Yndlingsopholdssted, og her byggede han Jagtslottet Bodfeld og
grundlagde Byen Goslar, der senere, under Heinrich 3. (1039—1056) blev
Kejserrigets Hovedstad og Residens. Heinrich 4. hyggede Harzburg.
Senere tabte Harzen sin politiske Betydning, men vedblev at være af
Vigtighed í industriel Henseende. Hvilken Rolle Bloksbjærg eller
Brocken spiller i gamle Sagn, behøver ikke her at vises, og det vil
være de fleste Læsere bekendt, at en Del af Goethes Faust spiller der.
— Paa Turister øver Brocken stor Tiltrækning.

Heines Rejse har gaaet i Zigzag fra Göttingen forbi Nörten og Nordheim
til Klausthal og derfra til Goslar; endelig til Brocken og gennem
Ilsedalen til Ilsefjæld.

*

﻿

Side,

Linje

4

13

Lüder) et Hundenavn.

„
 
 

18
 
 

konsilieret) 1821 fik Heine consilium abeundi, ɔ: blev bortvist fra
Universitetet i Göttingen, se ovenfor.

„

20

Pudler) Skældsord for Pedeller.

„

„

Dissertationer) ɔ: lærde Afhandlinger.

„

21

Velferordenen) stiftet 1815 af Georg IV.

„
 
 

22
 
 

Promotionskareter) ɔ: de Kareter, Studenterne benyttede, naar de efter
at have »taget Graden« aflagde Visit hos Professorerne.

„
 

23
 

Profarcer) eg. Profaxer, Skældsord for Prorectorer.

5

 1

Weende og Rase) Bifloder til Leine.

„
 

 3
 

Bovden) eg. Bovenden, lille Plads N. for Göttingen.

„
 

 7
 

Komment) ɔ: Studenternes Regler for Dueller og lignende Affærer.

„

 8

leges barbarorum) ɔ: Barbarernes Love.

6
 

19
 

den lærde * *) Hermed menes den juridiske Professor i Göttingen, C. F.
Eichhorn.

7
 
 

 5
 
 

Georgia Augusta) Saaledes kaldes Göttingens Universitet efter
Grundlæggeren, Georg Augustus (Georg 2).

„
 
 

10
 
 

Pandektstalden) Pandekterne el. Digesterne udgöre den væsenligste Del
af Corpus juris; Uddrag af romerske retslærdes Skrifter.

„

14

Tribonian og Hermogenian) romerske Jurister.

„
 

„
 

Justinian) den Kejser, paa hvis Foranledning Corpus juris blev samlet.

„

20

Gessner) tydsk-schweitzisk Digter († 1787),
96

Side, Linje skrev navnlig ldyller, hvori en Hyrde og hans elskede Doris
spille Hovedrollerne. 8 18 Åfiirferzj Landsby ikke langt fra Göttingen.
9 17 1Vord/zeim) Ligeledes. II 9 Ostermiej By i Nærheden af Harzen med
et gammelt Slot. t, 24 Titanerfzej i den græske Mythologi Börn af
Uranos og Gæa. T/ze//lis, Retfærdighedens Gudinde, fremstilledes gærne
med tilhundne Öjne, Sværd i den ene Haand og Vægt- skaal i den anden.
,, 30 Hoﬁ'aal! 1\”ust1`/aus) Hermed menes Juristen Prof. Bauer (dansk:
Bonde, lat.: rustieusf). 12 1 Caz/aliere ser?/enig) 9: opvartende
Kavaller. 2 Cujacius) en berömt fransk Rommerretslærd i det I6. Aarh.
Den her med Navnet C. betegnede Gehejme-Justitsraad er Göttinger-
Professoren Hzøgo, som plejede at krydre sine Forelæsninger med
staaende Vittig- heder og selv le ad disse. _ Et Sted i Corpus juris (D
43. 27, om Træers Be- skæring L. I 7) havde Hugo fortolket saaledes, at
Ejeren af et Træ, der hængte ud over Naboens Grund, skulde være plig-
tig at bortskære alle Grenene of/er 15 Alens Höjde frajorden, hvorimod
alle lavere sid- dende Grene burde forblive urørte. 18 T ite! af
Panda/eterne) Titel = Kapitel. 30 /mans/ce Jllagt/zavere og stamme
V'ola':mæøuí etc.) Her sigtes til »den hellige Alliancesff

Side, Linje Undertrykkelse af Friheden i Aarene efter 1815. 13 6
1Wihzr/1/zaz/sen.) Friherre lv. Münchhausen, der (i det 18. Aarh.)
havde gjort sig fortjent af Göttingens Universitet, hvor hans Por- træt
er ophængt. ,, 26 ffri//ei-/s/e;'1;g'en) Ii: De tydske Staters Kamp for
at frigöre sig fra Napoleons Aag, 1813 -1815. 19 5 K/aus!/za/)
Bjærgværksby i Harzegnen. 16 10 Hav-/11g Ernst) Hertug Ernst af
Schwaben laa i Strid med Kejser Konrad 2. (1 I. Aarh.) og blev nødt til
at drage iLandflygtighed. Sagnet beretter om hans eventyrlige Hæn-
delser i fremmede Lande. ", 25 En saadarz Tekstfo1'z'al1s/ening) Det er
nemlig en Forvanskning af en Strofe i Goethes Egmont: »Leidvoll und
freudvoll, gedanken- voll sein«. ", 28 Ensom græder jeg ele.) Verset
forekommer i et Digt, »Lotte ved Werthers Grav«, der i sin Tid (efter
1775) var meget populært i Tydskland. 17 10 Ziegen/miner-Ben) En
Zíegenhainer er en meget tynd Spadserestok (oprindelig fra Landsbyen
Ziegenhain ved Iena). 18 6 Hoffmann) tydsk Digter, død 1822; navnlig
bekendt for sine höjst fantastiske Eventyr. ", 25 Kretinere) vanskabte
Mennesker, der navnlig træffes i Bjærgegne.98

Side, Linje Alóirzoer) »Hvidfødningen el. lyssky Menne- sker.
C/zz'mðw'a.m:») höjt Bjærg i de sydamerikanske Andesbjærge. Lajåzyclíej
Denne havde deltaget i den nord- amerikanslie Frihedskrig, og da han
atter i 1825 besøgte Amerika, blev han der 'fffäftaget med stor
Begejstring. ffe;'f1./ge/1 :if C21//zlfz'/`z1frç't'j 3: Hertug Frederik
Adolf af Cambridge, 111774, d. 1850, Ge- org den 3.'s Sön.
Adresse/701/sei) Med Adresser menes Ilenven- delser til fyrsteligä;
Personer ved höjticle- lige Lejligheder. den íroﬁmfe Ec/azrzy En
Ballade af den tydske Digter Tieck behandler dette Sagn. Goslar) gammel
By ved den nordlige Fod af Harzen. ffofraaa' B. fra Gätz*1'ngm) oz
Professor F. Bouterwek 1828). Adalbert von C/uzømlwo) tydsk Digter, T
1838, især berömt for sin fantastiske Roman »Peter Schlemihl«. Lu/aas
Cm/za:/L) tydslc Maler, Luthers Ven og samtidige. Å'm'yaíz'der)
Kvindeﬁgurer, der bruges som Piller. Qzniskgzlizíà ele.) 3: Hvem? hvad?
hvor? ved hvilke Midler? hvorfor? hvorledes? naar? »- et gammelt
Hukommelsesvers.

Quedlínðzøgf) By i prenss. Sachsen, ikke langt fra Magcleburg.
/Éafzm/c/5/zerg) et l-Iöjdepunkt ikke langt fra Goslar. /lm/us,
Gm'/itfuz*r.j Tydske Professor fra Aar- hunclredets förste Del. dun
mtr/'/-/'gr/ec T/`/_:/mer) østerrigsk reaktio- xiært Regeríngsorgan.
Dr. San] Asv/zer) ﬁlosoﬁsk Skribent, Discipel af Kant. Værn/zfzgeøz
z/on Enya) tydsk Statsmand og Forfatter, f. 1785, d. 1858. Brorkezzj
(Bloksbjærg), det höjeste Punkt i Harzen, ca. 3500 Fod. S1/zæfftemﬁgj I
Legenden om den hellige Ge- noveva kaldes hendes Sön saaledes.
_/líester [Østre/z) Tydsk Kunstner; tegnede Illu- strationer til
Goethe, Schiller og Shak- speare. Afteﬂó/adezf) Et mindre bekendt tydsk
literært Ugeblad fra Heines Samtid. Ret:/z_'/f og Al//zamar) Heines
egne dramatiske Arbejder. C/rzwíztzzs) Matthias Claudius (T 1815),
tydsk satirisk Digter. I hans »Rhinskvinssang« forekommer den anførte
Verslinie. Sr/zier/ae og Elenzä Smaa höjtlíggende og smukke Pladser i
Harzegnen; omtales og- saa. i Goethes »Faust«. Kodex lpali/zzpsestus)
9: Pergaments-Haaqcb

Side, Linje skrift, hvor den oprindelige Skrift er bort- vasket for at
give Plads for ny Skrift. T /water Fenice) »Fønikstheatret«, det förste
Theater i Venedig. ]V[es{el'sa;zgm) Denne Digterskole blomstrede idet
16. Aarh.; som »Mestersangerff er især Haandværkeren Hans Sachs
bekendt. Wagensei/) Wageiiseils Værk om Mestersangen udkom i 1697.
San/et Seóaldusj Nürnbergs Skytshelgen. Palestrina) Giovanni Pierluigi
da P., stor ita- liensk Komponist, f. 1524, d. 1594; kom- ponerede
navnlig Messer. az' man tbjrer b)"o'1'nene i Vært:/zusene) Tale- maade
for: at göre Gæld og ikke betale den. Bursa/ztyforeøzzäzgsﬂzedle/fz
etc.) De af Studen- terne dannede »Burschenscl1aft«er bleve i hine Dage
mistænkte for at staa i Forbin- delse med de hemmelige politiske Bevæ-
gelser i Tydskland; en Del Studenter bleve kaldte til Berlin for at
forsvare sig mod en Beskyldning for Höjforræderi, og det var denne
Proces, der kaldtes Puríﬁ/eatian. I/Visots/az) Ejer af en meget søgt
berlinsk Restauration. Mal'ia Stuarz) Skotlands Dronning, 1' 1587.
Dronning Anna) engelsk Dronning, 'l' 1714. C/zrz'stz'arz Gumpel)
Bankieren Gumpel i Ham- burg (en virkelig Person) er flere Steder
Genstand for Heines Spot. Burlezíg/z) egl. Will. Cecil, engelsk
Statsmand101

Side, Linje under Dronning Elisabeth og Maria Stuarts Fjende.
A/za/ernmlvme) 3: Tidsfejl. »/1.1/er T omme en Pjalt<<) Travestering af
det bekendte Shakspeareske: »Hver Tomme en Konge«. Spa/zíírziske
ya/zitsc/zaropel'a ) Spontini var Mu- sikdirigent i Berlin og
Operakomponist; hans Operaer var stöjende og beregnede paa ydre Effekt.
Ifoguets Fødder) Micllel_iFrangois l-loguet var Solodanser og optraadte
paa Hoftheatret i Berlin. Bud;/zolz) formodenlig den tydske Historie-
skriver P. F. Buchholz 1843). vor! lrízlmzet) 9: det preussiske
Kabinet. Forâmzdsdagerz) Forsamling af Repræsentanter fra alle tydske
Stater i Frankfurt 1815- 1866, under Østerrigs Forsæde. de smaa
Fyrster) De tydske Smaafyrster var ofte ret frísindede men turde ikke
røre sig af Frygt for deres mægtigere Kolleger. 1/or altfor gode Ven
maa' Øst) 3: Tyrkiet. Ved /lpisl) Apis var den hellige Okse, som
Ægypterne dyrkede. Cerz/alztes) Don Quixotes Forfatter; noget lignende
som den ham her_tilla.gte Sætning ﬁnder man i Don Quixotes 2. Kapitel.
Grezfswala'ej lille By i Pommern med et Universitet. Burde) En Barde er
egenlig en gammel-

Side, Linje germansk Sang, men Ordet er ogsaa fejl- agtigt brugt til at
betegne en tydsk Poet. Her'//zanrz) Den germanske Høvcling H. til-
inletgjorde en romersk Hær under I/arm i Teutoburgerskoven Aar 9.
Lmzrirís ]"adcr) En Studentersang, der be- gynder med Ordene
»Landesvater, Sehutz und Rather«. IV. _/lii?/ler etc.) Tydske folkelige
Digtere fra Aarhundredets förste Halvdel. /Vet/1_fessel) AlbertM. f.
1785, 1' 1869, tydsk Sangkomponist; navnlig Viser og Selskabs- sange
Arndt) Tydsk Pntriot og Digter, f. 1769, d. 1860. »Brøden«) Tragedie
fra 1816, afAd. Müllner; i sin Tid meget populær. ~ Fa[cz'a'z`a)
Udtrykket hentet fra lex F., en romersk Arvelov, (44 f. Krj). Gafzs)
berömt Retsﬁlosof, T 1839, forøvrigt Heines gode Ven. Serv. Asín.
Gøsc/zezzusj Gøschen var Prorektor ved Universitetet i Göttingen
Zllzzrc. Tull. Ælveøfsus) Elvers var Professor i ]ura sammesteds. Marc.
Tull var Ciceros Familienavne. quirzmque rz'1/z's romanus) »enhver
romersk Box-ger;« med disse Ord begynder iCorpus juris et Afsnit om den
Falcidiske Lov. Rfgfermdarer) Svarer omtrent til vort »Her-
redsfuldmægtige. sr

Side, Linje de /0/w Tavler) »De tolv Tavlers Love« for- fattedes Aar
449 f. Kr. i Rom. cum. oﬂmz' mzmzj 0: med alt fornødent. Pr/nsevz af
Pal/aganias Przlzzdsj Dette om- tales af Goethe i hans »Italienske
Rejse« som noget höjst smagløst. (,`/az/ru/1) Under dette Navn skrev
Carl Heun (jf (854) en Del meget læste, men meget jammerlige og
letfærdige Lejebibliotlieks- romaner. T/zeojåﬁastj 0: Theophrastus
Paracelsus, en schweitzisk Læge, f. 1493, d. 1541. 1/cl
øsz'el'1'zLg'.v/cc Lancfwæru) Dette galdt for Langsomhedens Symbol;
svarer omtrent til vore Solclaters »General Langsom.« 2/or ra/:lg
Fættcr, 1/er lzgge /»egarr/et 2' _/Iíølbz) oz Till Uglspejl. flswlz/aO
ligger ca. 2 Mil Øst for Brocken. fí'cj.m' ffmrz'/1) oz Henrik
Fuglefænger, se ovenfor. JVz`w/zaøznj F. L. Niemanns Haandbog for
Harzrejsende udkom 1824. Farce) oz Skæbnegudinde. Saa-toø'1'u:)
Professor G. Sartorius, f. 1766, d. 1828 var en fremragende tydsk
Historiken Riiàu/aøzaﬂ en lille Landsby. [{esz'e_§po1'eU En Samling af
Klippeblokke. Navnet skriver sig fra et Spor af en Heste- hov, der skal
ﬁndes der, og hvorom Sagnet fortæller, at det skyldes en Hest, der
vedSide, Linje et vældigt Spring reddede sin Rytter fra en Bjærgtrolds
Forfølgelse. 89 8 Víer/iinfz'er1'12a'eø~) 9: Kvinder fra Vierlandene
nær Hamborg, ﬁre smaa Bondebyer. ,, 9 lVal`selz/zusløärzzerze etc.) Den
I . Maj var der 1» 14 tidligere Fest for disse i Hamburg. den sorte
Vøkselmægler) Dette Udtryk voldte Heine store Ubehageligheder fra en
ham- burgsk Købmænd, Joseph Friedländer, der følte sig truffen og
angreb Heine offenligt.

*

Dansk Folkebibliothek udgives i Hæfter paa indtil 8 Ark (128 Sider) i
farvetrykt Omslag til en Pris af kun 25 Øre pr. Hæfte; en Pris, der er
saa lav, som vore smaa Forhold overhovedet kunne tillade.

Dansk Folkebibliothek sælges í enkelte selvstændige Numre; man kan
ogsaa i enhver Boghandel i Norden tegne sig som Abonnent og
efterhaanden faa tilsendt de udkommende Numre.

Dansk Folkebibliothek vil stræbe at fortjene Navnet af et sandt
folkeligt Foretagende, der som saadant vil tiltrænge og haaber at kunne
paaregne det store Publikums Støtte.

*

Dansk Folkebibliothek

Nr. 1.

Ludvig Holberg, Don Ranudo.

—— 2.

Heinrich Heine, Harzrejsen.

—— 3.

Jens Baggesen, Komiske Fortællinger.

—— 4.

Lamartine, Graziella.

—— 5.

Chr. Olufsen, Gulddaasen.

—— 6.

George Eliot, Amos Barton.

—— 7-8.

Shakspeare, Hamlet.

—— 9.

Garschin, Fortællinger.

*

I den nærmeste Fremtid vil bl. a. udkomme;

Goethe, Werther.

Holberg, Abracadabra.

Diderot, Le Neveu de Rameau.

Ewald, Balders Død.

Mark Twain, Fortællinger.

Goncourt, Germinie Lacerteux.

Shakspeare, Romeo og Julie.

Chateaubriand, Atala.

Baggesen, Labyrinten.

Gunløg Ormetunges Saga.
*

